11 Fakta Pelik Tentang Negara China

China atau secara rasminya dipanggil "Republik Rakyat China" adalah negara paling padat di dunia dengan bilangan penduduk lebih 1.38 bilion. Tetapi, China bukanlah negara terbesar di dunia. Ia hanya berada di kedudukan ke-4 selepas Rusia, Kanada dan Amerika Syarikat (AS). Malah, Rusia hampir 2 kali lebih besar daripadanya.

China juga mempunyai bilangan tentera terbesar di dunia, iaitu lebih daripada 2 juta orang. Ia bersamaan dengan populasi bandar Paris. Jumlah penduduk negara ini mencecah 4 kali ganda penduduk AS. Nisbah orang yang berbangsa Cina di muka bumi ini ialah 1:5. Bahasa Cina pula adalah bahasa yang paling popular di dunia, berdasarkan jumlah penutur asli. Dianggarkan 14% penduduk dunia boleh bertutur dalam bahasa Cina.

Namun, terdapat banyak lagi fakta pelik mengenai negara China yang anda mungkin tidak pernah tahu. Jom kita sama-sama semak.

Perkahwinan hantu adalah suatu ikatan sah, dimana salah seorang atau kedua-dua pasangan telah meninggal dunia. Asal-usul amalan ini tidak dapat dipastikan. Ia mungkin disebabkan harapan masyarakat terhadap situasi-situasi tertentu. Contohnya, seorang janda dapat menunjukkan kasih sayang abadinya kepada si suami yang telah tiada. Malah, pihak keluarga boleh mengahwinkan mendiang anak-anak mereka yang masih bujang. Selain China, negara-negara seperti India dan Sudan juga mempunyai adat istiadat yang mengerikan ini.

Masyarakat Cina di negara ini (China) sangat mementingkan waktu tidur tengah hari mereka. Tabiat ini dipanggil "wujiao". Di sekolah-sekolah di sini (China), terdapat jadual khas yang membolehkan para pelajarnya tidur buat seketika, iaitu selama 30 minit selepas makan tengah hari. Oleh itu, tabiat yang cukup aneh ini membuatkan mereka tidur hampir di mana-mana sahaja, termasuklah di tempat yang berbahaya seperti trek kereta api.

Di bandar Dongyang, urin kanak-kanak lelaki teruna yang berumur bawah 10 tahun akan dikumpulkan dari tandas sekolah. Untuk menyediakan "Telur Lelaki Teruna", telur perlulah direndam dan direbus dalam urin tersebut. Pada setiap kali musim bunga, makanan istimewa ini dijual dengan harga 1.50 yuan. Ia dinikmati kerana dikatakan mempunyai kesan positif terhadap kesihatan, seperti membersihkan darah dan memberikan tenaga. Pada tahun 2008, Dongyang mengiktiraf hidangan ini sebagai warisan budaya yang abstrak.

Di China, gadis yang tidak mempunyai pasangan dianggap sebagai suatu stigma sosial. Ini terutamanya semasa Tahun Baru Lunar. Gadis yang masih belum berkahwin pada akhir usia 20-an dipanggil sebagai "Sheng nu", yang bermaksud wanita 'lebihan'. Bagi menghindari tekanan dari keluarga dan saudara-mara yang terinspirasi dari 'makcik bawang', gadis yang masih solo akan menyewa seorang teman lelaki. Walaupun istilah tersebut berasal dari negara ini, ia telah tersebar untuk menggambarkan para gadis yang mengalami nasib serupa di seluruh Asia dan Amerika Utara.

Separuh daripada barangan palsu di dunia datangnya dari negara China. Huma yang terletak 5 jam dari bandar Shanghai, dikenali sebagai pusat pembuatan barangan sebegini. Pasarannya begitu besar sekali, sehinggakan pihak berkuasa sukar untuk mengawalnya. Industri ini mempunyai ekonomi tersendiri yang mewujudkan peluang pekerjaan. Majoriti barangan palsu yang dihasilkan akan dihantar kepada para pembeli di Amerika Selatan, Afrika dan Timur Tengah. Malah, kedai palsu jenama terkenal Apple juga pernah wujud suatu ketika dahulu. Kakitangannya yakin bahawa mereka bekerja untuk syarikat Apple yang sebenar.

Penggunaan orang yang mempunyai fizikal hampir serupa adalah suatu perkara biasa di China. Namun, ia bukanlah untuk tujuan penggambaran filem. "Ding zui" bermaksud pengganti kepada penjenayah sebenar. Individu itu menjalani hukuman penjara bagi pihak banduan yang mahu melepaskan diri. Tradisi ini amat penting di kalangan penjenayah elit berbangsa Cina.

Mereka mungkin kelihatan seperti watak antagonis dalam filem Batman. Tetapi, fungsi sebenar Facekini adalah untuk melindungi kulit wajah dari cahaya matahari. Kulit berwarna coklat kekuningan telah menjadi trend di seluruh dunia, kecuali China. Masyarakat di sini gemar memiliki kulit yang pucat. Semasa berada di pantai, para wanita akan memakai facekini sebagai langkah optimum untuk tidak mempunyai kulit yang gelap.

Pasaraya Walmart di China bukanlah seperti yang anda sangkakan. Hampir semua jenis haiwan ada dijual di sini. Apa sahaja yang merangkak, berjalan, terbang, melompat atau berenang boleh menjadi hidangan penduduk mereka. Kaum Cina di negara ini gemarkan kepelbagaian jenis menu. Oleh itu, jangan terkejut jika anda terjumpa daging buaya atau jerung sewaktu membeli-belah di China.

Untuk mengetahui betapa padatnya penduduk di China, anda perlu melawat kolam renang mereka. Semua pengunjung tidak boleh melakukan apa-apa, melainkan berdiri kaku di tempat masing-masing. Laut Mati China merupakan kolam renang seluas 30,000 kaki persegi, yang diilhamkan dari Laut Mati sebenar. Ia mampu menampung sehingga 10,000 pelancong pada satu-satu masa. Sebuah lagi kolam renang di daerah Yao Stink, dikatakan boleh menampung 230,000 pengunjung sekaligus. Apa yang penting, kerjasama.

Keberkesanan rawatan tradisional Cina sudah terbukti di seluruh pelusuk dunia. Namun, terdapat sesetengah penawar yang aneh dan berbahaya. Contohnya, semut dikatakan kaya dengan protein dan memakannya adalah suatu terapi anti-penuaan. Selain itu, cara untuk menyembuhkan kelumpuhan pada wajah adalah amat mudah. Walnut diletakkan pada sebelah mata dan daun moxa kering yang telah dihancurkan dimasukkan pada sebelah telinga. Malah, para pengamal perubatan di sini menggunakan bahan-bahan seperti kaki harimau, rahang buaya dan alat sulit beruang. Semakin terancam sesuatu spesies itu, semakin ia didakwa berguna dalam menyembuhkan penyakit.

Amalan ini hanya berlaku dan boleh dilihat pada musim panas. Gulungan ini digelar sebagai "Bang Ye" yang bermaksud "pakcik tua terdedah". Sekiranya anda melancong di China pada musim panas, Bang Ye boleh dikatakan ada dimana-mana tidak kiralah di lokasi-lokasi pejabat, pusat membeli-belah, zoo negara (China), ataupun laluan kebiasaan.


Ini sebabnya kenapa kita rasa nak menguap bila lihat orang lain menguap

Walaupun kita tidak berasa letih, kenapa kita tiba-tiba boleh menguap secara spontan bila terlihat orang lain menguap?

Sekumpulan pakar dari University of Nottingham telah membuat satu penyelidikan tentang 'jangkitan' menguap yang dicetuskan oleh refleks primitif dalam korteks motor utama iaitu kawasan otak yang bertanggungjawab ke atas fungsi motor.

Kajian "A neural basis for contagious yawning" yang diterbitkan dalam jurnal Current Biology itu mendapati ia agak mustahil untuk kita mengelakkan daripada turut sama menguap apabila orang lain yang menguap itu berada berhampiran. Lebih kuat kita menahan untuk menguap, lebih tinggi keinginan untuk menguap.

Jangkitan menguap akan terjadi secara spontan dan tanpa kerelaan apabila kita memerhatikan individu lain menguap. Situasi ini dinamakan echophenomena, iaitu peniruan perkataan (echolalia) ataupun tindakan (echopraxia) individu lain yang berada berhampiran dengan kita. Walau bagaimanapun, asas saraf berkaitan echophenomena ini masih tidak diketahui.

Untuk menguji hubungan di antara keterujaan motor dan asas saraf bagi jangkitan menguap, kumpulan penyelidik itu menggunakan rangsangan magnetik transkranial (TMS) ke atas 36 subjek dewasa yang menonton video orang lain menguap. Subjek kemudian diminta sama ada untuk menahan diri daripada turut menguap ataupun membiarkan sahaja menguap itu terjadi.

Keputusan kajian mendapati keinginan untuk menguap akan menjadi lebih kuat apabila seseorang cuba menahan diri. Rangsangan elektrik TMS yang digunakan juga boleh meningkatkan keterujaan sekali gus memperhebat kecenderungan untuk menguap.

Walaupun menguap mempunyai kesan berantai yang boleh membuatkan orang lain turut menguap, tahap kecenderungan adalah berbeza-beza bagi setiap individu.

Jika para saintis dapat membuat kajian lebih mendalam berkaitan 'jangkitan' menguap ini dan memahami bagaimana keterujaan kortikal boleh mengakibatkan kecelaruan saraf, mereka juga berkemungkinan boleh merawat penyakit otak seperti sawan, autisme dan sindrom Tourette yang menyebabkan gangguan tik pada penghidap.

Tahukah anda, selain manusia, cimpanzi dan anjing juga mengalami sindrom menguap secara berjangkit ini. Kalau anda ada bela anjing, bolehlah cuba menguap di depannya.


Ini kadar purata gaji warga Korea Utara mengikut pekerjaan di sana

Apabila kita berbicara tentang pekerjaan dan bayaran gaji di Korea Utara, masih banyak yang kita tidak ketahui. Sebelum ini kami pernah berkongsi tentang corak pemerintahan kerajaan Korea Utara, sekatan melayari Internet dan juga 10 aktiviti harian yang diharamkan di sana. Namun, masih banyak perkara yang dirahsiakan oleh kerajaan di bawah naungan Kim Jong-un itu.

Mesti ramai orang tertanya-tanya, masyarakat di sana bekerja sebagai apa, memegang jawatan apa dan berapakah gaji mereka?

BBC pernah melaporkan pendapatan per kapita negara itu sebenarnya dijangkakan hanya sekitar $1,000 (RM4,085) setahun. Kali ini kami ingin kupas lebih dalam mengenai isu gaji rendah dan persekitaran kerja yang dihadapi rakyat Korea Utara saban hari.

Bagi rakyat Korea Utara, gaji bulanan yang dianggap baik untuk mereka hanyalah $62 (RM253) sahaja.

Bagaimana seseorang boleh hidup dengan wang sebanyak itu setiap bulan? Tetapi itulah gaji tipikal bagi 55,000 warga Korea Utara yang bertugas di Kompleks Perindustrian Kaesong. Pekerja di kompleks ini yang terletak 6 batu arah Utara dari Zon Bebas Tentera Korea membina dan memasang peralatan dan produk lain yang dibawa oleh syarikat dari Korea Selatan.

Selain gaji 'tinggi' yang diberikan untuk pekerjaan yang menjadi rebutan ramai ini, persekitaran kerja di situ juga dikhabarkan jauh lebih baik daripada tempat lain di Korea Utara.

Pihak Korea Selatan walau bagaimanapun telah menamatkan operasi di Kaesong pada 2016 sebagai tanda protes terhadap program nuklear dan peluru berpandu kerajaan kuku besi itu. (Sumber)

Kerjaya dalam bidang ketenteraan mungkin merupakan pekerjaan yang dianggap paling berprestij bagi masyarakat di sana. Ia didominasi oleh kaum lelaki dan rejim ketenteraan itu mempunyai kuasa mutlak ke atas kesemua 24.5 juta rakyat.

Salah satu sumber melaporkan jeneral berbintang empat menerima bayaran bonus bulanan sebanyak $1,200 (RM4,900) dalam bentuk kad tunai bermata wang dolar. Manakala jeneral berbintang tiga dan dua pula masing-masing menerima bayaran bonus $1,000 dan $700 setiap orang. Kad tunai yang diterima boleh digunakan di kedai atau restoran yang menerima mata wang asing. (Sumber)

Seorang ahli perniagaan dari China yang menjalankan perniagaan bahan pembinaan bumbung dan syarikat pemprosesan logam di bandar Rason, Korea Utara melaporkan membayar gaji pekerja Korea Utara sebanyak $47 (RM192) setiap bulan. Menurutnya lagi, majoriti majikan lain juga memberikan bayaran yang lebih kurang sama.

Seorang lagi ahli perniagaan dari China yang sedang membangunkan sebuah lombong di wilayah Hwanghae berkata dia membayar antara $60-$70 setiap bulan kepada pekerja dari Korea Utara. (Sumber)

Terdapat lebih 380 pasar di seluruh Korea Utara di mana peniaga dan pedagang menjual pelbagai jenis barangan harian seperti makanan ruji (jagung, kekacang, mi dan daging kering), ubat-ubatan, sut untuk lelaki dan wanita, periuk nasi Jepun, peti ais Jerman dan pelbagai lagi barangan elektronik lain.

Kebanyakan rakyat kelas pertengahan membeli-belah atau berniaga di sini dan kebiasaannya, penjual hanya membawa pulang 'keuntungan' sekitar $6 (RM24) hingga $18 (RM73) sahaja setiap bulan. (Sumber)

Rakyat kelas bawahan di Korea Utara kebanyakannya adalah petani. Kemiskinan sangat berleluasa di kawasan pedalaman negara itu di mana kenderaan bermotor mahupun mesin jentera hampir tidak wujud. Wanita-wanita yang sudah lanjut usia masih lagi terbongkok-bongkok mengerjakan sawah padi. Anak-anak kecil terpaksa memikul guni sepanjang jalan.

Di bawah pemerintahan Kim Jong-un, para petani dibenarkan membawa pulang sedikit hasil tuaian mereka. Namun, mereka hanya menerima bayaran sekitar $1 (RM4) hingga $2 (RM8) sahaja setiap bulan. (Sumber)

Ada juga rakyat Korea Utara yang mendapat pekerjaan di negara lain, namun mereka masih dibayar dengan gaji yang amat tidak berpatutan dan bekerja dalam persekitaran yang membahayakan.

Misalnya, terdapat sekitar 190 orang warga Korea Utara yang bekerja di Arena Zenit di St. Petersburg, Russia. Stadium itu bakal menjadi tuan rumah Piala Dunia FIFA 2018. Seorang subkontraktor melaporkan imigran-imigran ini terpaksa bekerja lebih masa dengan tiada hari rehat antara Ogos dan November 2016. Seorang pekerja berusia 47 tahun pernah meninggal dunia di tapak pembinaan akibat serangan jantung akibat bekerja sekurang-kurangnya 11 jam sehari, tujuh hari setiap minggu. Bayaran yang diterima pula hanyalah antara $10 (RM40) hingga $15 (RM61) seminggu.

Menurut subkontraktor itu, pekerja-pekerja ini hidup bagaikan tahanan perang. Mereka amat takut untuk membuka mulut atau bercakap dengan sesiapa. Malah mereka juga tidak berani memandang wajah sesiapa.

Sementara itu, satu siasatan telah dijalankan pada 2016 berkaitan persekitaran kerja warga Korea Utara yang menjadi buruh paksa di Poland. Siasatan itu dimulakan setelah kematian seorang pengimpal yang melecur 95% dari badannya akibat persekitaran dan amalan kerja yang tidak selamat. Dilaporkan bayaran gaji buruh-buruh paksa ini telah digunakan sebagai dana rejim ketenteraan Korea Utara. (Sumber #1, #2)

Walaupun masyarakat di sana didominasi oleh kaum lelaki, pekerja wanita di Korea Utara memperolehi bayaran gaji yang lebih banyak sehingga menjana 70% daripada pendapatan isi rumah.

Kebanyakan wanita bekerja sebagai peniaga di pasar manakala kaum lelaki pula terpaksa bekerja dengan pihak kerajaan yang memberikan bayaran amat sedikit.

Menurut salah seorang pembangkang kerajaan, Kim Min-Jung, jika sesiapa menginginkan kehidupan yang menyenangkan di negara itu, mereka bolehlah menjadi wanita yang berniaga di pasar atau berkahwin dengan lelaki yang hidup bergelumang dengan rasuah dan mengutip hasil duit cukai ke atas peniaga wanita di pasar. (Sumber)


Frasa 'You Only Live Once' atau 'YOLO' : Perosak Akidah Secara Halus

Entah mengapa frasa yang membawa maksud 'You Only Live Once' ini cukup popular di kalangan anak muda khasnya anak muda di Malaysia. Hakikatnya, frasa YOLO itu digunakan bagi membuatkan manusia bangun mengejar impian serta melakukan apa saja yang kita mahu lakukan, kerana kita dikatakan hanya hidup sekali sahaja.

Tidak perlu risau tentang batas-batas, tidak perlu fikir tentang perkara yang mengawal tindakan serta pemikiran, pemuja-pemuja perkataan YOLO ini mahu menerapkan agar manusia mengambil peluang hidup ini, dengan mengisinya melalui aktiviti yang kita nak buat.

Tetapi bagi orang Muslim, amat jelaslah YOLO ini sangat-sangat-sangat bertentangan dengan prinsip kepercayaan Islam.

Frasa 'You Only Live Once' sebenarnya bukan baru. Frasa seumpama itu sebenarnya sudah banyak digunakan semenjak abad ke 17 lagi dalam penulisan-penulisan karya zaman itu. Sebuah novel berjudul 'Clarissa' tulisan Samuel Richardson menggunakan frasa yang hampir serupada di dalamnya.

Kemudiannya, pada tahun 1837, ketika tersebarnya wabak-wabak penyakit, sebuah majalah bertajuk 'The Lady's Magazine and Museum' menggunakan frasa 'we live only once' dalam peringatannya kepada pembaca ekoran wabak taun yang meragut jutaan nyawa. Beberapa tahun berikutnya, dalam sebuah ucapan di Scotland, seorang menteri menasihatkan orang ramai supaya menjaga tingkah laku dengan ayat “We cannot live always: we can only live once."

YOLO mula menjadi pop culture pada tahun 1937, apabila filem yang berjudul 'You Only Live Once' diterbitkan, lakonan Henry Fonda dan Sylvia Sidney. Pelawak Joe E.Lewis mempopularkan frasa itu pada era 50-an dengan membuka persembahannya menggunakan ayat “You only live once, but if you play your cards right, once is enough.”

Frank Sinatra menyambut hari jadi ke 50 nya dengan memberikan ucapan yang mengambil frasa yang Lewis gunakan dengan mengakui hidupnya setakat itu, cukup untuk sekali kehidupan.

Penyanyi rap terkenal, Drake mempopularkan frasa tersebut menerusi lagu 'The Motto' dalam albumnya yang berjudul 'Take Care' pada tahun 2011. Bermula daripada situ, penggunaan frasa YOLO mula popular di kalangan anak muda sehinggakan menjadi trend dunia.

Melihat perkara itu, Drake mula mengambil tindakan ke atas pengeluar-pengeluar pakaian yang memaparkan perkataan YOLO kerana merasakan dia adalah 'tuan punya' frasa itu. Pendapat itu disangkal berikutan wujudnya rekod yang menyatakan penggunaan frasa YOLO yang pertama dalam media, melalui sebuah rancangan realiti TV berjudul The Average Joe. Selain itu, kumpulan popular The Strokes juga melancarkan siri promo yang mereka gelarkan 'Operation YOLO' pada tahun 2006, untuk mempopularkan lagu terbaru mereka, "You Only Live Once."

Menurut Islam, amat jelas penggunaan frasa YOLO bercanggah dengan kepercayaan orang Islam, apatah lagi jika kita memandukan hidup kita berdasarkan frasa tersebut. Hidup tanpa batas hanya kerana kita percaya ini sajalah kehidupan yang akan kita lalui, merupakan satu kerosakan akidah yang jelas berlaku pada ramai anak muda zaman sekarang.

Semuanya berpunca daripada percaya 'kita hidup hanya sekali' yang mampu membuatkan seseorang itu mahu berusaha merasai segala nikmat dunia sementara sempat.

Kita sudah diberitahu, selepas alam dunia, akan ada beberapa fasa lain dalam kehidupan kita sebelum kita masuk ke dalam fasa terakhir, di mana kita akan ditempatkan ke dalam syurga atau neraka sebagai balasan terhadap apa yang kita kerjakan selama kita hidup di dunia.

Apa yang ironiknya, anak kepada Frank Sinatra, iaitu Nancy Sinatra adalah penyanyi kepada lagu tema filem James Bond; yang lagu dan filemnya diberikan judul 'You Only Live Twice.'


Mahu kaya dan berjaya seperti Warren Buffet? Luangkan lebih banyak masa untuk aktiviti ini.

Semua orang akan memberikan perhatian sepenuhnya apabila Warren Buffet bercakap atau melakukan apa sahaja. Hartawan paling kaya di dunia yang berusia 85 tahun ini telah membina empayarnya yang bernilai lebih $65 bilion sejak dari zaman remaja lagi dengan hanya bermodalkan sekitar $6,000.

Kejayaan beliau bukan bergantung kepada nasib baik semata-mata. Disebabkan itulah semua orang sentiasa mendengar apa yang beliau perkatakan dan meneliti setiap gerak-gerinya.

Misalnya baru-baru ini ketika beliau membuat keputusan untuk membuat pelaburan di negara luar, majoriti penganalisis kewangan dari seluruh pelosok dunia berhenti mengeluarkan pendapat sebelum mendapat jawapan daripadanya mengapa, bagaimana dan di mana.

Begitu juga apabila beliau membuat sebarang perubahan dalam pasaran saham. Akan terwujudlah kesan riak yang sangat besar dalam pasaran. Warren Buffet mewujudkan kekuatan kewangan dalam dirinya sendiri dan dengan sendirinya boleh menyebabkan kekacauan dalam proses jual beli saham tertentu.

Begitulah cara Buffet menjana bilion dolarnya iaitu melalui pelaburan. Beliau juga mendapat jolokan "the Oracle of Omaha" (Tukang Ramal dari Omaha) dengan mengikuti beberapa strategi dan membiarkan harta kekayaannya menjadi berlipat kali ganda. Salah satu faktor penting yang membawa kepada kejayaan pelaburannya adalah beliau hanya melabur untuk jangka masa panjang dan tidak mengambil tindakan berdasarkan turun naik pasaran setiap hari.

Tidak dinafikan jutaan orang terinspirasi dengan kejayaan Buffet dan mahu mengikuti jejak langkahnya. Namun, majoriti daripada kita tidak mempunyai wang berbilion atau berjuta ringgit untuk dilaburkan. Jadi, kita perlu gali lebih dalam untuk melihat strategi atau apakah tabiat lain yang menjadi rahsia Buffet sehingga menjadi gergasi paling besar dalam industri kewangan.

Amat sukar untuk kita perhatikan diet, tahap kecergasan, senaman dan buah fikiran beliau kerana ia sering berubah-ubah. Namun, ada satu tabiat Warren Buffet yang tidak pernah berubah dan sehingga kini beliau banyak menghabiskan masa melakukannya. Tabiat ini juga boleh dan mampu diikuti semua orang, cuma hendak atau tidak sahaja.

Tabiat yang dimaksudkan itu adalah membaca. Untuk pengetahuan anda, Warren Buffet memenuhi 80% masanya setiap hari dengan membaca. Bagi Buffet, dengan membaca, beliau mampu mendapatkan maklumat, fakta dan pengetahuan untuk lebih berjaya.

Dengan semua fakta yang diperolehi, beliau akan 'mengerjakan' wangnya dengan bersungguh-sungguh. Kerajinannya membaca memberikannya kelebihan untuk mengetahui apa yang perlu dilakukan dan bila masa yang paling sesuai untuk bertindak.

Anda mesti fikir, "Alah, semua orang pun membaca. Tapi tak berjaya sangat pun?"

Tahukah anda, kajian saintifik juga telah menunjukkan bahawa tabiat membaca boleh meningkatkan tiga kawasan penting dalam tahap kepintaran seseorang. Ini termasuklah kebolehan menyelesaikan masalah dan mengesan pola bermakna daripada segala data yang terdapat di dunia luar. Walaupun masih wujud perdebatan mengenai sama ada membaca benar-benar menjadikan seseorang itu lebih bijak, namun terdapat banyak bukti yang menunjukkan membaca boleh melatih otak dan menambah asas pengetahuan individu.

Bahan bacaan juga memainkan peranan penting dalam kejayaan Buffet. Jika anda kini hanya membuang masa dengan cerita gossip dan kisah rumah tangga, apa kata cuba beralih arah kepada bahan-bahan bacaan yang lebih berilmiah. Jika anda ingin mengikut jejak langkah Warren Buffet, anda boleh membaca The Intelligent Investor ataupun beberapa buku hasil nukilan CEO General Electric, Jack Welch.

Pendek kata, anda boleh membaca apa saja bahan bacaan yang berkaitan dengan minat, kerjaya atau bidang yang anda sedang ceburi untuk membantu anda mendapatkan kelebihan berbanding orang lain.

Kunci utama di sini adalah masa kerana Buffet lebih banyak meluangkan masa untuk membaca dan bukan sibuk membuat kerja rumah atau aktiviti santai yang lain. Jadi, jika anda ingin menjadi kaya dan berjaya seperti Warren Buffet, berhenti memberikan pelbagai alasan dan bacalah dari sekarang.


Kes bayi mati hidup semula viral di India sehingga mendapat respon Menteri Kesihatan

Seorang bayi lelaki yang telah diisytiharkan mati telah dijumpai masih hidup di dalam beg plastik semasa sedang dibawa untuk upacara pengebumiannya.

Bayi pramatang itu dilahirkan bersama pasangan kembarnya di Hospital Max di Delhi, India pada 30 November baru-baru ini. Pasangan kembarnya, seorang bayi perempuan telahpun lahir mati.

Bayi lelaki itu disahkan meninggal selepas mengalami aritmia, keadaan di mana jantungnya berdenyut secara tidak normal dan perlu menggunakan bantuan mesin.

Semasa dibawa di dalam bungkusan beg plastik menuju ke tempat upacara pengebumian, datuk bayi tersebut mendapati terdapat pergerakan di dalam bungkusan itu. Datuk yang terkejut itu segera membuka penutup dan mendapati bayi itu masih bernafas.

Pihak keluarga kemudian berkejar ke hospital dan doktor mengesahkan bayi masih hidup. Keadaannya, walau bagaimanapun, masih kritikal dengan jangkitan yang kronik dan kini berada dalam wad ICU.

Wakil hospital pada awalnya mengatakan tidak ada isu kecuaian dari pihak mereka dan menganggap kejadian ini adalah satu keajaiban. Namun, tidak lama selepas itu kedua-dua doktor terlibat telahpun diberhentikan kerja serta-merta. Walaupun begitu, tindakan tegas itu diambil bukan kerana mengakui kesilapan, sebaliknya merupakan tanda komitmen hospital kepada standard penjagaan kesihatan yang tinggi.

Sementara itu, Satyendar Jain, Menteri Kesihatan Negeri menerusi akaun Twitternya berkata kejadian ini merupakan suatu jenayah kecuaian yang mengejutkan.

Sought a report on shocking criminal negligence byMaxHospitalShalimar Bagh & directed Dept to conduct a inquiry into this unacceptable act  — Satyendar Jain (@SatyendarJain) December 1, 2017


'Thor: Ragnarok' Adalah Sebuah Filem Mengecewakan Semata-Mata Hiburan Yang Tiada Isi

Ramai peminat filem pasti teruja dengan trailer serta teaser yang mempromosikan filem 'Thor : Ragnarok' pada awalnya.

Selepas filem pertama 'Thor' yang biasa-biasa saja dan filem 'Thor : The Dark World' yang entah apa-apa jalan ceritanya, filem 'Thor : Ragnarok' atau aku ringkaskan jadi 'Ragnarok' sahaja, diharapkan dapat menjadi titik tolak baru kepada francais solo watak Thor lakonan Chris Hemsworth ini.

Bagi mereka yang mengikut promosi dari awal, kita sudah dapat melihat ada penambahan elemen yang telah berjaya dipaparkan dalam filem 'Guardians of the Galaxy', menjadikan filem ini nampak lebih santai dan kurang serius berbanding dua filem awalnya.

Oleh kerana filem ini masih lagi ditayangkan di pawagam, jangan teruskan bacaan andai anda belum tengok atau sedang merancang untuk menontonnya.

Pada pandangan aku - filem 'Thor : Ragnarok' ini teruk sekali.

Menghiburkan, tetapi teruk sekali. Jika matlamat utama sesebuah filem adalah sekadar untuk menghiburkan, filem ini sangat berjaya tetapi apabila dibandingkan dengan filem-filem lain dalam Marvel Cinematic Universe (MCU), terpapar benar ketandusan idea dari pihak penerbit untuk mengangkat semula kisah Thor supaya lebih setaraf dengan kisah-kisah solo Captain America atau paling tidak watak Iron Man.

Teruknya bukan kerana filem ini tidak berkualiti. Filem ini berkualiti tetapi hiburan semata-mata. Semua perkara hendak dikomedikan dan dijadikan bahan lawak, dengan isu sama juga muncul dalam filem 'Guardians of the Galaxy Vol 2,' di mana akan ada satu tahap di mana kita bosan hendak ketawa. Terutamanya watak Drax kerap kali kelihatan sengaja gelak besar dalam semua situasi yang dibuat-buat. Sukar untuk menerima sesebuah filem yang meletakkan wataknya dalam situasi serius tetapi wataknya boleh berjenaka sepanjang filem.

Filem 'Thor' pada pandangan aku, mempunyai masalah sulit bila watak penjahat Loki lakonan Tom Hiddlestone mempunyai impak yang lebih besar pada penonton, berbanding Thor sendiri.

Perkara ini tidak berlaku dalam mana-mana filem lain, sehinggakan banyak pendapat peminat filem bersetuju, kebanyakan penjahat dalam MCU adalah watak pakai buang. JIka kita buat senarai - Iron Monger, Red Skull, Whiplash, Malekith, Yellowjacket, Kaecillius, Ego dan Ronan the Accuser, sangat-sangat mengecewakan dalam filem dan kebanyakannya tidak mempunyai karisma sehebat Loki. Sehinggakan peminat filem MCU mahu watak Loki terus menjadi antara watak terpenting dalam MCU.

Dibandingkan dengan watak Thor yang agak baik, berhati mulia dan anak abah, Loki tampak lebih menyerlah. Thor kelihatan agak satu dimensi jika dibandingkan dengan Loki yang sukar dijangka apa tindakan dan niat beliau.

Perbandingan di antara watak Loki dengan watak Magneto dalam siri filem X-Men adalah perbandingan yang lebih tepat, namun Magneto mempunyai lawan yang setara dalam Professor X, sementara Thor pula bukanlah Professor X.

Mungkin atas sebab itulah pihak penerbit cuba menjadikan watak Thor ini lebih bersifat kemanusiaan, dengan meletakkan dia dalam situasi-situasi yang membuatkan dia tampak lebih manusia. Filem pendek berkenaan apa yang Thor lakukan semasa watak-watak lain berperang sesama mereka ketika Civil War adalah satu usaha yang baik, namun Thor masih dilihat sebagai Tuhan orang Asgard yang lengkap dan tidak punya banyak kelemahan.

Lihat saja adegan pembukaan filem ini, apabila Thor yang ketika itu tertangkap, dengan mudah menentang syaitan api Surtur dan pengikut-pengikutnya yang ramai, diiringi muzik yang rancak. Tidak lama selepas itu, Thor berjaya mendapatkan mahkota Surtur untuk dijadikan simpanan di bilik kebal Asgard dan Thor beranggapan, Ragnarok sudah dihentikan.

Pulangnya Thor ke Asgard, disajikan dengan persembahan teater oleh rakyat Asgard menerusi parodi-parodi diri mereka sendiri dalam teater tersebut gagal membuatkan aku tertawa.

Apabila ramai memuji filem 'Ragnarok' ini membawa sesuatu yang baru pada kisah Thor selepas dua filem yang biasa-biasa saja, aku mempunyai harapan tinggi tetapi tak sangka aku akan menonton 'Guardian of the Galaxy Vol.3.' Apa yang tinggal hanyalah satu pertarungan tarian di antara Thor dan mana-mana penjahat utama untuk menyempurnakan filem-filem Thor sebagai filem komedi selepas ini.

Perbandingan dengan filem adiwira keluaran DC tidak dapat dielakkan. Filem 'Batman vs Superman' dikritik kerana terlalu serius, sementara 'Justice League' pula dilihat masih banyak ruang perlu diperhalusi, ekoran berlakunya isu-isu serta insiden yang menghalang kelancaran produksinya. Kekuatan wataknya terutama pada watak Wonder Woman yang kini sudah menjadi watak utama dalam dua filem, sedikit sebanyak memaksa aku melihat watak Thor dan Wonder Woman dalam konteks yang sama.

Kedua-duanya datang daripada latar belakang yang hampir serupa, mempunyai kuasa yang hampir serupa serta cuba belajar memanusiakan diri di kalangan manusia biasa. Namun watak Wonder Woman dilihat lebih menonjol dalam filem kerana perhatian serta fokus pembangunan watak yang lebih baik telah diberikan oleh DC pada Wonder Woman, berbanding Marvel pada watak Thor.

Thor kelihatan sukar untuk keluar memecahkan kepompong yang mengurungkan wataknya. Wataknya dilihat tidak mampu memikul sesebuah filem keseorangan kerana dia terlalu sempurna. Mungkin atas sebab itulah pihak Marvel sentiasa meletakkan Thor bersama Loki sebagai adik/sahabat karib/lawan dan juga Bruce Banner/Hulk dalam 'Ragnarok' bagi mengimbangi filem itu.

Watak Wolverine dalam filem X-Men juga mengalami masalah yang hampir serupa di mana kesemua filem solonya dilihat lemah. Wolverine asalnya hanyalah watak satu dimensi yang hanya tahu marah dan mengamuk kerana kisah sejarah tubuhnya dijadikan bahan ujikaji, cuba diterapkan sebagai filem realistik. Marvel serta Sony akhirnya menjumpai formulanya, menjadikan filem Wolverine lebih berpijak di bumi nyata, diberikan beban yang berat ditanggung oleh wataknya - lalu melahirkan "Logan", antara filem terbaik tahun 2017.

Aku menantikan juga ke arah mana watak Thor akan dipacu oleh Marvel? Adakah dia akan kekal sebagai seorang adiwira yang terus mentertawakan nasibnya dalam mana-mana situasi serta terpaksa terus bergantung dengan karisma Loki sebagai pengimbal balik, atau diberikan satu lagi kisah yang mirip dengan 'Logan' yang membawa kita menyelami watak Thor menerusi pandangan lebih realiti.

'Thor' pertama terlalu keras cuba menjadi filem bangsawan. 'Thor : The Dark World' pula adalah filem yang terlalu serius, hambar dan mengelirukan. Sementara 'Thor : Ragnarok' pula terlalu sarat dengan elemen komedi yang tidak membezakan Thor dengan watak-watak lain dalam MCU yang mampu membuat penonton ketawa dengan lawak sinis dan sarkastik, semata-mata, seperti kebanyakan watak lain.

Dalam sebuah filem yang cuba memaparkan risiko kemusnahan sebuah masyarakat serta kematian watak besar dalam hidup Thor - penonton pula lebih banyak ketawa.

Pada pandangan peribadi aku, sukar untuk merasai apa sebenarnya tema yang ingin disampaikan dalam filem ini, ekoran kecelaruan itu.


Kanak-kanak berusia 12 tahun ini boleh bermain alat muzik paling banyak di dunia

Seorang kanak-kanak lelaki dari Elk Grove, California menghabiskan masa 6 jam setiap hari untuk bermain alat muzik. Dia dipercayai manusia termuda yang boleh bermain alat muzik terbanyak dalam dunia.

Neil Nayyar merupakan pelajar gred 7 yang bersekolah dari rumah. Assist World Records telah menamakannya sebagai manusia termuda yang berkebolehan bermain pelbagai alat muzik seperti saksofon, serunai, tabla, seruling, bangsi, gitar akustik dan sitar.

Secara keseluruhannya, Neil mampu bermain 44 jenis alat muzik. Dia juga pandai bermain piano selain mempunyai 12 orang guru muzik termasuklah dari Amerika Syarikat, China, Itali dan India. Bagi guru-guru yang berada jauh di negara lain, pembelajaran dibuat melalui panggilan video Skype.

Menurut Neil, dalam kesemua instrumen, sitar dan Guzheng Cina merupakan alat yang paling unik. Dia begitu tertarik dan boleh leka mendengar alunan bunyi kedua-dua alat muzik ini.

Sementara kanak-kanak lain sebayanya bermain permainan game, menonton TV atau Youtube, Neil sebaliknya banyak menghabiskan masa dengan belajar muzik secara dalam talian setiap hari. Sesekali sahaja Neil akan menonton filem Bollywood lakonan Shah Rukh Khan atau Salman Khan dan menonton salah satu episod rancangan Kapil Sharma.

Bakat Neil ditemui semasa dia hanya berusia 5 tahun. Menurut bapa Neil, Rajan Nayyar, ketika itu mereka baru sahaja menghantar Neil ke kelas bermain dram. Selepas 2 hari sahaja, Neil telahpun menjadi lebih hebat daripada orang yang telah bermain dram selama 2 tahun. Dari situ, mereka mula menghantar Neil ke kelas piano, seruling dan sebagainya.

Kini Neil sedang mempelajari instrumen ke-45 iaitu shenai, sejenis alat muzik dari India yang baru tiba pada bulan November lalu. Neil akan belajar sendiri cara bermain alat tersebut.

Matlamat Neil adalah untuk bermain 100 jenis instrumen sebelum mencecah usia 13 tahun. Saksikan sendiri kehebatan Neil bermain pelbagai jenis alat muzik:


5 selebriti Hollywood yang nampak macam kaya tapi terbeban dengan hutang

Johnny Depp merupakan pelakon lelaki yang menerima bayaran kelima tertinggi di Hollywood. Pada tahun 2016 sahaja dia memperolehi pendapatan sebanyak $48 juta menurut Forbes. Namun, jutaan dolar itu masih belum mampu menampung masalah kewangan yang dihadapinya.

Anda mesti tertanya-tanya, dapat duit banyak-banyak setiap tahun sepanjang sedekad yang lepas, tak mungkinlah hidup susah juga?

Johnny Depp menghabiskan sekitar $2 juta setiap bulan untuk mengekalkan gaya hidupnya yang mewah. Ini termasuklah wang sebanyak $30,000 untuk wain sahaja. Itu belum dikira masalah peribadi dan konflik bersama pengurusnya, maka lengkaplah resipi untuk bencana kewangan berpanjangan.

Masalah kewangan Johnny Depp mungkin nampak serius namun dia bukanlah satu-satunya selebriti yang mengalami masalah seperti ini.

Menurut ABC News, Nicolas Cage pernah berhutang sebanyak $14 juta dengan IRS (organisasi yang sama seperti LHDN di Malaysia).

Seperti Johnny Depp, perbelanjaan mewah telah menenggelamkan pelakon utama filem Ghost Rider ini. Antara koleksi barangan berharga yang telah dibeli adalah seperti koleksi kepala manusia yang telah diawetkan, tengkorak dinosaur, sebuah jet Gulfstream, pelbagai haiwan eksotik, komik pertama Superman dan juga seketul batu nisan yang berbentuk piramid dari New Orleans.

Walau bagaimanapun, menurut The Street, punca sebenar masalah kewangan Nicolas Cage adalah portfolio hartanahnya. Dia telah membeli beberapa buah istana dan pulau persendirian namun tidak mampu komited untuk membayarnya. (Sumber 1, 2)

Pada tahun 2016, Kanye West menjadi paparan berita hiburan selepas memuat naik satu status Twitter tentang hutang berjumlah $53 juta. Menurut Vanity Fair, masalah kewangan Kanye bukanlah berpunca daripada perbelanjaan mewah, sebaliknya ia adalah disebabkan perniagaan.

Kanye yang banyak menceburkan diri dalam bidang fesyen baru-baru ini telah banyak mengeluarkan belanja untuk pemasaran label jenamanya sendiri. Namun, ia tidak mendatangkan keuntungan yang besar.

Vanity Fair juga melaporkan yang tweet Kanye itu hanyalah salah satu cara bijak untuk menarik perhatian pelabur untuk berkongsi dana dalam perniagaannya. Walau sesak bagaimana sekali pun, kemungkinan besar isterinya, Kim Kardashian, mampu untuk menghulurkan bantuan. (Sumber 1, 2)

Lindsay Lohan pada mulanya merupakan seorang pelakon cilik yang mengharungi masa sukar beralih ke arah kerjaya dewasa. Walaupun banyak berjaya memegang watak utama filem yang Box Office, dia banyak berbelanja. Pada tahun 2010, dia mempunyai hutang kad kredit sebanyak $600,000. Pada tahun 2012 pula, dia menyelesaikan hutang sebanyak $93,000 dengan IRS dengan bantuan Charlie Sheen.

Walaupun kini Lindsay Lohan jarang menjadi tajuk utama tabloid dan majalah, masalah kewangannya masih lagi berterusan. Pada penghujung 2016, tuan rumahnya telah menghalaunya keluar dari apartment di London kerana tidak membayar sewa tertunggak sebanyak $137,000. Namun itu bukanlah kali pertama dia dihalau keluar dari bangunan. Pada tahun 2012 dia pernah dihalau dari Chateau Marmont di Los Angeles kerana enggan membayar bil berjumlah $46,000. (Sumber 1, 2, 3)

Pada 2011, pihak IRS telah mengenakan lien cukai pada sebuah rumah yang dimiliki oleh vokalis utama kumpulan Black Sabbath, Ozzy Osbourne dan isterinya, Sharon Osbourne. Walau bagaimanapun, pasangan ini mampu menyelesaikan hutang itu dengan segera.

Menurut Sharon yang juga merupakan pengurus suaminya, dia tidak tahu menahu tentang hutang cukai itu sehinggalah pihak media melaporkannya. Bil tertunggak itu dijelaskan dan dia meletakkan tanggungjawab itu ke atas penasihat kewangan mereka. (Sumber)

Penyanyi rap Tyga atau nama sebenarnya, Michael Stevenson telah disaman pada 2016 akibat tidak membuat bayaran sebuah Ferrari. Kereta yang sama sebelum itu pernah ditarik ketika dia sedang membeli kereta baru berjenama Bentley.

Tyga juga berhutang hampir $300,000 dengan sebuah kedai barang kemas di Beverly Hills, walaupun peguamnya mengatakan yang hutang itu telah dijelaskan. Dia juga pernah berhutang besar dengan tuan-tuan rumah. Tidak dilupakan, nafkah anaknya bersama Blac Chyna juga telah lama tertunggak. (Sumber)


Ini senarai negara paling banyak berhutang dalam dunia

Mempunyai hutang luar negara yang tinggi boleh menyebabkan terjadinya konflik dalam kerajaan selain krisis ekonomi dalam sesebuah negara.

Jika pasaran kewangan menganggap kemampuan sesebuah negara untuk menjelaskan hutang tidak mencukupi atau tidak menentu, pinjaman selanjutnya akan dikenakan faedah yang lebih tinggi atau terus ditolak. Akhirnya, ekonomi negara itu mungkin tercekik dan lemas akibat kekurangan kredit.

Hutang luar negara adalah sebahagian hutang kerajaan yang dipinjam daripada pemiutang dari luar negara. Pemiutang ini termasuklah bank perdagangan swasta, kerajaan lain atau mana-mana institusi kewangan antarabangsa seperti IMF dan Bank Dunia.

Hutang luar negara yang mampan adalah sejenis hutang yang membolehkan negara melaksanakan kewajipannya membayar hutang dalam amaun sebenar tanpa apa-apa tunggakan di samping mengambil kira penjadualan semula bayaran atau pembayaran. Pada masa yang sama, membenarkan pertumbuhan ekonomi dalam negara sewajarnya.

Untuk membantu negara-negara berpendapatan rendah mencapai matlamat ini, IMF dan Bank Dunia telah mewujudkan Rangka Kerja Kelestarian Hutang pada tahun 2005 untuk menilai keadaan secara berkala dan memberi cadangan untuk menangani sebarang risiko.

Penunjuk yang paling biasa digunakan untuk menyatakan dan membandingkan hutang luar negara ialah Hutang Luar Negara Kasar.

IMF, BIS, OECD dan Bank Dunia berkongsi definisi yang sama untuknya iaitu "amaun tertunggak sebenar, semasa, dan bukan kontingen, liabiliti yang memerlukan pembayaran faedah dan/atau prinsipal oleh penghutang bila-bila masa pada masa akan datang dan yang terhutang kepada bukan pemastautin oleh penduduk sesebuah ekonomi."

Jika anda perhatikan, definisi itu merujuk kepada "penduduk" dan bukan kewarganegaraan. Penunjuk itu juga termasuklah kedua-dua pinjaman prinsipal berserta faedah pinjaman. Pinjaman perlu dibayar menggunakan mata wang semasa perjanjian ditandatangani, kebiasaannya dalam mata wang asing.

Sekarang, mari kita lihat 5 negara yang paling banyak mempunyai hutang luar negara:

Dan ini pula 5 negara dengan hutang luar negara paling sedikit:

Sehingga berakhir 2016, Malaysia mempunyai hutang luar negara sebanyak USD 220.5 bilion bersamaan RM894.3 bilion.

Terkini, menurut laporan yang dikeluarkan oleh Bank Negara Malaysia, berakhir suku ketiga 2017 sahaja, negara kita menanggung hutang luar negara kasar sebanyak RM873.8 bilion.

Namun, jangan cepat melatah. Jumlah itu telahpun menurun berbanding RM877.5 bilion pada akhir bulan Jun lalu. Pertumbuhan ekonomi di negara kita juga sedang berkembang dengan baik. Dengan KDNK 6.2% bagi suku ketiga tahun ini, ia merupakan satu pencapaian terbaik perkembangan ekonomi negara sejak tahun 2014. Jadi, tidak akan ada isu negara tergadai kedaulatan atau seumpamanya.


5 Filem Terbaik Tentang Perjalanan Kisah Hidup Seorang Pemuzik

Filem berkenaan muzikal memang banyak di pasaran tetapi filem berkaitan kisah hidup pemuzik mempunyai genre berbeza yang tetap ramai juga peminatnya. Negara kita mempunyai siri filem 'Rock' arahan Mamat Khalid dan juga 'Kembara Seniman Jalanan' arahan Nasir Jani, bagi memaparkan kehidupan seorang pemuzik atau seniman.

Genre ini walaupun bukan tergolongan dalam genre paling diminati di Hollywood berikutan wujudnya kecenderungan peminat filem dunia menyokong filem berbentuk blockbuster, filem yang membawa kisah kehidupan pemuzik tetap menjadi pilihan ramai pihak.

Berikut adalah 5 filem kisah hidup pemuzik terbaik yang perlu anda tonton, jika anda tidak sukakan filem bertemakan muzikal.

'Walk the Line' merupakan filem biografi mengisahkan kehidupan awal penyanyi legenda Amerika Syarikat, Johnny Cash sebelum dia bergelar penyanyi. Lakonan hebat Joaquin Phoenix dan Reese Witherspoon sebagai Cash dan isterinya, June Carter ini membolehkan kedua-duanya tercalon dalam anugerah pelakon terbaik Academy Awards ke 78, dengan Witherspoon menang anugerah tersebut.

Kesemua runut bunyi filem ini dipersembahkan sendiri oleh Phoenix dan Witherspoon dan telah memenangi anugerah Best Compilation Soundtrack for Motion Pictures dalam anugerah Grammy ke 49. Patutkah anda tonton filem ini jika anda bukan peminat muzik Johnny Cash? Patut. Lakonan dan jalan cerita filem ini memang mempesonakan.

Salah sebuah filem komedia yang diarahkan oleh Cameron Crowe, 'Almost Famous' menceritakan pengalaman seorang remaja berusia 13 tahun bernama William yang dibenarkan mengikut perjalanan sebuah kugiran bernama Stillwater, atas arahan editor majalah Rolling Stones.

Alpa dalam dunia baru yang disaksikannya sendiri, William mula berkawan baik dengan Russell (Billy Crudup) ketua kumpulan Stillwater serta temannya, Penny (Kate Hudson) menjelajah Amerika, melihat turun naik nasib kugiran tersebut. Cameron Crowe mengakui dia sebenarnya menulis filem ini berdasarkan pengalaman beliau menjadi penulis bersama majalah Rolling Stones semasa muda dan apa yang beliau saksikan pada ketika itu, diterjemahkan ke dalam filem ini satu per satu.

'Almost Famous' gagal di pawagam namun dicalonkan ke dalam empat kategori Oscar dengan skrip layar Crowe, memenangi kategori skrip terbaik.

Filem paling ceria antara semua filem yang disenaraikan, That Thing You Do! menjadi fenomena dunia semasa ditayangkan, dengan lagu temanya menjadi salah satu lagu paling popular bagi tahun 1996. Filem ini mengisahkan bagaimana sebuah kumpulan yang bernama The Wonders mengecapi populariti yang akhirnya terkubur disebabkan perpecahan dalaman sesama mereka.

'That Thing You Do!' tidak akan tergolong dalam salah satu filem terbaik yang pernah dibikin, tetapi impaknya pada pop culture dunia jauh lebih besar berbanding filem-filem lain dalam senarai ini. Kekuatan filem ini terletak pada kehebatannya menggambarkan kesan populariti pada sesebuah kumpulan yang pada ketika itu, masih lagi kurang matang dan bersifat terburu-buru mengejar nama. Kegembiraan yang mereka rasai ketika kali pertama mendengar lagu sendiri dimainkan di radio tidak akan lagi dapat dirasai oleh generasi muda akan datang.

Filem 'Begin Again' keluar pada tahun 2014 dan kurang mendapat perhatian peminat filem. Bagaimanapun, bagi peminat filem arahan John Carney, 'Begin Again' merupakan sesuatu yang baru bagi mereka. Menampilkan Mark Rufallo (Avengers) sebagai Dan, seorang produser muzik yang hilang arah tujuan, dia bernasib baik menemui secara tidak sengaja seorang komposer dan penyanyi bernama Gretta (Keira Knightley) dalam satu sesi nyanyian terbuka di kelab.

Kerjasama di antara mereka berdua membantu kedua-duanya membina semula hidup mereka yang telah runtuh berikutan masalah-masalah peribadi. Dibantu oleh Adam Levine (vokalis Maroon 5), Catherine Keener dan Heilee Steinfeld, 'Begin Again' memaparkan perubahan yang berlaku dalam diri Dan dan Gretta semasa mereka sama-sama merakamkan album sulung Gretta, dengan lari daripada teknik ortodoks pembikinan album.

Kami ramalkan filem ini akan terus kekal menjadi rujukan peminat filem berkaitan muzik berdekad lamanya. KIsah yang disampaikan dalam filem ini juga sangat ringkas sehinggakan dua watak utamanya tidak memerlukan nama diberikan. Jika 'Begin Again' merupakan filem John Carney yang lebih bersifat komersial, 'Once' adalah filem di mana hidup dua orang pemuzik yang berkenalan dan selebihnya dibiarkan penonton putuskan sendiri apa yang berlaku.

Jika filem ini tidak memfokuskan isinya pada jalan cerita, elemen lain yang benar-benar mengangkat filem ini adalah muzik yang dihasilkan hasil kerjasama mereka berdua semasa berkenalan, dalam tempoh waktu yang pendek. Muzik yang terhasil dalam kerjasama mereka benar-benar menghantui penonton dan sebagai penonton, sudah pastilah kita mahukan perkara yang terbaik berlaku pada mereka berdua. Pada akhir filem ini, pasti ramai yang sedar perkara terbaik yang kita mahukan untuk mereka berlaku, sebenarnya bukan yang terbaik untuk mereka berdua.

Kekuatan filem ini banyak dibantu oleh dua watak utama yang dipegang bukan oleh pelakon, tetapi dua orang pemuzik yang sedang bercinta ketika pengambaran filem ini berjalan. Keistimewaannya- kisah mereka berdua boleh berlaku pada sesiapa saja kerana filem ini memang filem kisah orang kebanyakan.


Gelandangan ini bantu gadis untuk isi minyak sebanyak RM81 dan dapat semula RM1.6 juta

Ini ialah Kate McClure. Kate pernah dibantu oleh seorang gelandangan yang membelanjakan wang terakhirnya berjumlah 20 dolar untuk membeli minyak petrol buat Kate.

Ketika itu, Kate sedang dalam perjalanan ke Philadelphia apabila lampu isyarat tangki minyaknya mula menyala. Dia cuba untuk pergi sejauh mungkin namun akhirnya keretanya mati di tengah jalan. Kate panik kerana tidak membawa wang langsung bersamanya.

Setelah keretanya terhenti, Kate turun untuk mencari stesen minyak terdekat. Ketika itulah Johnny datang untuk menghulurkan bantuan. Johnny menyuruh Kate masuk semula ke dalam kereta dan mengunci pintu. Dia kemudian bergegas menghilangkan diri sebelum kembali bersama sebekas petrol. Kate mendapat tahu yang Johnny telah membelanjakan wang 20 dolar terakhirnya untuk membeli minyak tersebut.

Selepas kejadian itu, Kate mesti singgah berhenti untuk berjumpa dan berbual dengan Johnny setiap kali melalui jalan tersebut. Selain itu, Kate telah membayar semula wang 20 dolar itu dan memberikan jaket, sarung tangan dan stokin kepadanya untuk memanaskan badan. Namun, Kate masih berasa pemberiannya itu belum cukup untuk membalas kebaikan dan jasa Johnny.

Kate mendapat idea dan memulakan satu program pengumpulan dana daripada orang ramai untuk membantu Johnny.

Pada mulanya Kate hanya mahu mengumpulkan 10,000 dolar sahaja untuk dihadiahkan kepada Johnny untuk memulakan hidup baru, membayar sewa rumah dan sebagainya. Namun, kisah kemuliaan hati Johnny telah menyentuh perasaan ramai orang sehingga menyebabkan wang terkumpul (ketika artikel ini ditulis) mencecah hampir $400 ribu dalam masa 24 hari sahaja.

Setiap perkara yang anda lakukan mesti akan sedikit sebanyak memberikan kesan kepada orang lain dan juga sekalian alam. Jadi, buatlah lebih banyak kebaikan dan sentiasalah membantu mereka yang memerlukan.


Manusia boleh berhijrah ke bulan dalam masa 13 tahun lagi

Saintis kini sedang mengkaji terowong lava untuk membawa koloni manusia tinggal di bulan sebelum tahun 2030.

Semasa Kongres Sains Planet Eropah yang berlangsung di Riga, Latvia, pasukan penyelidik telah membentangkan pelan kehidupan manusia di bulan. Wakilnya, Bernard Foing berbicara tentang proses keluarga meninggalkan bumi untuk berhijrah ke bulan termasuklah isu melahirkan anak di sana pada masa hadapan.

Foing berkata pelan berhijrah itu adalah lebih praktikal daripada beroperasi dari Stesen Angkasa Antarabangsa (ISS) kerana bahan-bahan yang berasal dari bulan sendiri akan digunakan untuk kelangsungan hidup dan komuniti berbanding membawa bahan binaan dari bumi.

Kumpulan penyelidik itu berpendapat terowong di bawah permukaan bulan mampu membina sistem koloni yang baru seperti yang dirancang. Hal ini demikian kerana terowong ini berasal dari gunung berapi. Terowong lava seperti ini juga wujud di bumi di mana ia terjadi disebabkan lava yang mengalir dan menolak menembusi bumi. Walau bagaimanapun, pasukan penyelidik itu merasakan yang keadaan tekanan graviti rendah di bulan menjadi punca terowong lava menjadi lebih lebar, menyebabkan ia menjadi lebih praktikal untuk pembinaan sebuah masyarakat.

Daily Mail melaporkan yang terowong di bulan ini mampu melindungi manusia daripada penyinaran kosmos dan bedilan asteroid. Rancangan ini sebenarnya membolehkan Agensi Angkasa Eropah untuk bertapak di bulan sebelum tahun 2030. Sebelum 2050 pula saintis berharap tapak ini akan berkembang menjadi koloni bagi ribuan manusia.

Kini, para saintis itu perlu fokus dalam pembangunan kapal angkasa yang boleh mengesan rangkaian terowong di bulan dan juga planet Marikh. Satu pasukan khas telah ditubuhkan di University of Trento untuk membangunkan sistem radar untuk tujuan itu.

Pada masa yang sama, Stesen Angkasa Antarabangsa mempunyai masa sehingga 2024 sahaja sebelum ia dibubarkan. Para saintis sedar bahawa mereka perlu mencari alternatif sekiranya masih mahu meneruskan projek-projek penyelidikan graviti rendah yang berlaku di angkasa lepas. Bulan telah menjadi salah satu pilihan hangat bagi pihak agensi walaupun angkasawan tidak pernah menjejakkan kaki ke sana sejak tahun 1972.

Kajian juga sedang dijalankan untuk melihat bagaimana bulan boleh menjadi tapak pelancaran untuk misi-misi angkasa pada masa hadapan. Selain itu, kajian ke atas elemen yang terdapat di bulan juga sedang giat dilakukan seperti bahan bakar api untuk kegunaan roket, proses menghasilkan air daripada ais di bulan dan juga pelbagai kemungkinan lain.

Menurut Foing, kos yang terlibat adalah 40 kali lebih rendah untuk memasuki orbit dari bulan berbanding dari bumi. Ini disebabkan bumi bergraviti tinggi dan angkasawan perlu bergerak menentangnya.

Walau bagaimanapun, bajet merupakan salah satu halangan terbesar dalam penyelidikan ini. Agensi tidak mempunyai dana yang mencukupi dan agak sukar bagi para saintis ini mendapatkan pelaburan daripada pihak luar kerana skala projek yang sangat besar.

Di samping itu, mereka juga perlu mengkaji aspek praktikalnya manusia menjalani kehidupan di bulan itu sendiri. Menurut ahli fizik, Christiane Heinicke, hidup dengan memakai sut angkasa bermakna anda tidak boleh menyentuh dan merasa seperti biasa. Manusia tidak dapat merasai tiupan angin (jika ada, seperti di Marikh), tidak akan dapat merasai pancaran matahari di kulit dan apa yang disentuh hanyalah melalui sarung tangan.


Sains membuktikan wanita zaman prasejarah kebanyakannya berbadan 'sado'

Bercucuk tanam dan bertani sebenarnya adalah kerja keras yang memerlukan kerahan tenaga. Kini, dengan peredaran zaman dan kecanggihan teknologi, banyak perkara yang telah diambil alih oleh mesin dan perkakas.

Tapi tahukah anda, pada zaman dahulu, sebelum adanya peralatan moden untuk membantu memudahkan kerja bercucuk tanam, wanita-wanita prasejarah di Eropah Tengah menanam, menuai, membajak tanah dan mengangkut tanaman dengan kudrat tulang empat kerat sahaja? Disebabkan itu, otot wanita zaman itu terbukti adalah lebih 'sado' daripada atlet wanita sekarang dan fakta ini dibuktikan oleh satu kajian yang diterbitkan dalam jurnal Science Advances.

Kajian itu membandingkan tulang lengan dan kaki atlet wanita moden dengan petani wanita dari Eropah Tengah semasa 4 era yang berbeza iaitu Zaman Neolitik, Zaman Gangsa, Zaman Besi dan Zaman Pertengahan.

Dengan bantuan acuan dan pengimbas laser, seorang ahli arkeologi dari Cambridge, Alison Macintosh bersama sepasukan saintis berjaya meneliti bentuk dan ketegaran tulang. Kedua-dua faktor inilah yang menentukan jumlah otot yang berada di sekelilingnya. Mereka membuat pemerhatian untuk dibandingkan dengan imbasan CT atlet wanita dari Cambridge University yang merupakan pendayung, pelari jarak jauh, pemain bola sepak serta beberapa pelajar lain yang bukan atlet.

Penemuan mereka mendapati, tulang kaki wanita zaman Neolitik bukan sahaja setanding dari segi kekuatan dengan atlet pendayung, malah tulang lengan mereka juga adalah 11-16% lebih kuat. Jika dibandingkan dengan pelajar yang bukan atlet pula, peratus kekuatan tulang wanita zaman Neolitik adalah setinggi 30%.

Kekuatan tulang wanita prasejarah juga berbeza-beza. Ia menunjukkan golongan wanita ketika itu banyak terlibat dalam aktiviti dan kerja buruh yang memerlukan kerahan tenaga.

Penemuan ini bertentangan dengan teori bahawa wanita prasejarah banyak menghabiskan masa dengan membuat kerja-kerja domestik di rumah. Sekitar 10,000 tahun yang lalu, manusia mula beralih arah daripada aktiviti memburu kepada pertanian. Peralihan ini bukan sahaja mengubah tabiat pemakanan mereka, malah ia mengubah bentuk tulang kerana kerangka manusia akan sentiasa bertindak balas dengan tekanan.

Disebabkan kaum lelaki mula kurang berlari, tulang kering mereka menjadi lebih tegak dan tidak kaku. Walau bagaimanapun, tulang kering kaum wanita kekal sama selepas zaman beredar, menyebabkan ahli akademik membuat kesimpulan bahawa mereka hanya melakukan tugas yang kurang intensif. Kajian terbaru ini menyatakan teori itu telah merendahkan martabat kaum wanita dalam masyarakat prasejarah.


4 Individu Terkenal Hollywood Yang Kini Menghadapi Tuduhan Kesalahan Seksual

Kita tahu ketika ini industri hiburan Hollywood sedang dilanda pendedahan demi pendedahan oleh individu-individu terutamanya wanita, yang satu per satu mula berani mendedahkan kisah mereka menghadapi gangguan berbentuk seksual.

Pendedahan yang berlaku sebelum ini berlaku sedikit demi sedikit, kini mula menjadi semakin kerap selepas terdedah kisah berkenaan produser besar Harvey Weinstein, yang dituduh gemar mengambil kesempatan ke atas wanita berikutan pengaruhnya sebagai orang besar Hollywood.

Berikutan daripada kes tersebut, kini beberapa orang aktor Hollywood juga sedang dilanda tuduhan serupa berikutan dakwaan beberapa individu wanita yang mula berani memunculkan diri. Berikut adalah 5 individu Hollywood antara yang paling terkenal dan kini sedang menghadapi tuduhan salah laku seksual.

Pemenang anugerah Emmy serta pelawak terkenal, Louis C.K menghadapi 5 tuduhan salah laku seksual, semuanya berkisar kepada isu Louis yang nampaknya menghadapi masalah ketagihan onani yang serius. Modus operandi Louis menurut kisah wanita yang menuduhnya adalah dengan mengajak wanita itu ke biliknya lalu melakukan masturbasi di depan wanita tersebut.

Louis mengakui kelima-lima dakwaan terhadapnya benar berlaku dan meminta maaf, namun dia harus menerima kariernya di Hollywood sudah berakhir. Louis digugurkan daripada kebanyakan rancangan yang telah dipersetujui, ejennya menggugurkan Louis menjadi pelanggan dan kebanyakan rancangan beliau di saluran HBO akan ditarik balik penyiarannya. Ironinya, dalam salah satu rancangan komedi beliau, Louis pernah berlawak berkenaan onani pada salah seorang tetamu wanita yang dijemput.

Sekurang-kurangnya tiga orang wanita telah tampil ke depan menceritakan masalah seksual yang mereka hadapi ketika bekerja dengan pelakon aksi terkenal Steven Seagal. Pelakon Rae Dawn Chong menceritakan berkenaan Seagal yang pernah menayangkan kemaluannya pada beliau ketika tahun 1989. Portia De Rossi juga menceritakan kisah yang hampir serupa selepas Seagal membuka zip seluarnya ketika duduk berbincang berkenaan watak.

Pelakon Jenny Mccarthy juga pernah menjalani uji bakat untuk filem Under Siege 2 bersama Seagal, mendapati Seagal memintanya membuka pakaian semasa sesi tersebut yang membuatkan dia berlari meninggalkan sesi. Seagal mengugutnya untuk tidak menceritakan kejadian itu pada sesiapa. Selain itu beberapa kisah lain berkaitan pelakon Katherine Heigl serta beberapa orang eksekutif lain mula didedahkan satu per satu.

Untuk seorang aktor yang kerap kali memainkan watak penentang kejahatan, pendedahan kes-kes ini memberikan perspektif baru komuniti Hollywood terhadap Seagal. Sehingga kini Seagal menafikan semua tuduhan.

Antara aktor paling berprofil tinggi di Hollywood selepas kerap kali membintangi filem yang diangkat menjadi ikon, Kevin Spacey akhirnya didedahkan sebagai pemangsa kepada kanak-kanak. Jika itu belum cukup - dia lebih gemar jantina sejenis.

Pelakon teater bernama Anthony Rapp memberitahu Spacey pernah memanjatnya pada ketika Rapp berusia 14 tahun semasa menghadiri sebuah parti di kediaman Spacey. Pelakon Mexico, Roberto Cavazos menceritakan bagaimana Spacey gemar menyentuh dia pada tempat-tempat tidak sepatutnya semasa satu persembahan teater.

Seramai 8 orang pekerja yang pernah bekerja dengan Spacey di set pengambaran siri legenda House of Cards, menceritakan berkenaan perangai Spacey yang pelik. Beberapa orang daripada mereka mengaku pernah mengalami gangguan seksual ketika bersendirian dengan Spacey. Bergantung kepada tuduhan, Spacey ada mengakui dan ada menafikan tuduhan-tuduhan terhadap dirinya, namun selepas Spacey mengaku tuduhan Anthony Rapp benar, sukar untuk Spacey kembali berlakon.

Musim terbaru siri House of Cards akan diteruskan tanpa Kevin Spacey, menurut jurucakap Netflix.

Selepas terbongkarnya kisah berkenaan skandal seks Harvey Weinstein, Ben Affleck yang banyak terhutang budi dengan Weinstein atas kariernya, menyuarakan pendapat mengecam tindakan Harvey Weinstein.

Bagaimanapun, bagi mereka yang pernah bekerjasama dengan Ben Affleck seperti pelakon Rose Mcgowan, tindakan Affleck menyembunyikan kisah-kisah yang telah berlaku dalam skandal Weinstein menjadikan Affleck seorang hipokrit besar; kerana Mcgowan tahu Affleck mengetahui apa yang berlaku selama ini.

Tidak lama selepas itu, kisah Affleck meraba seorang remaja bernama Hillarie Burton pada awal tahun 2003 mula terdedah. Hillarie mengesahkan kejadian itu melalui rakaman video yang tersimpan selama ini. Ben Affleck mengakui kejadian tersebut berlaku dan memohon maaf kepada Burton yang kini berusia 35 tahun.

Seorang jurumekap bernama Annamarie Tendler mendakwa pada tahun 2014 yang Affleck telah memegang punggungnya semasa sebuah parti. Sehingga kini kes ini masih belum mendapat maklum balas daripada pihak Ben Affleck.

Ini semua tidak dibantu dengan tuduhan-tuduhan yang dihadapi oleh adik Ben sendiri, Casey Affleck apabila pelakon filem itu pernah menghadapi dua tuduhan salah laku seksual serta beberapa tuduhan bersekedudukan dengan wanita lain, semasa masih berkahwin.


Kahwin selama 70 tahun, pasangan ini menyambut hari lahir terakhir dan menghembuskan nafas bersama-sama

Pasangan ini telah berjumpa sebelum Perang Dunia Kedua lagi dan bersama-sama berkhidmat untuk negara semasa peperangan itu. Setelah tujuh dekad berkahwin dan menghabiskan masa bersama, mereka berbaring untuk tidur sekejap bersebelahan sebelum menghembuskan nafas terakhir pada hari yang sama.

Isabell Whitney dan Prebel Staver jatuh cinta pada pandangan pertama ketika bertemu dalam satu 'blind date' di Philadelphia. Namun, mereka terpaksa menghentikan sebentar perhubungan apabila Amerika Syarikat menyertai Perang Dunia Kedua. Isabell telah menyertai pasukan jururawat tentera laut yang berpangkalan di Maryland manakala Preble pula berkhidmat sebagai seorang Tentera Marin. Lima bulan selepas tamatnya peperangan, mereka terus ke jinjang pelamin pada 15 Feb 1946.

Pasangan ini dikurniakan lima orang anak sepanjang tempoh perkahwinan. Salah seorang anak mereka, Laurie Staver Clinton memberitahu majalah PEOPLE, "Mereka adalah orang yang sangat hebat. Ibu sering berpesan bahawa kita tidak boleh mengubah seseorang tetapi kita boleh mengubah sikap kita terhadap mereka. Ayah saya adalah seorang yang agak sukar untuk diuruskan!"

Pada tahun 2013, pasangan ini berpindah dan tinggal di sebuah pusat jagaan di Norfolk selepas Isabell mula menunjukkan tanda-tanda demensia. Preble sangat kecewa melihat keadaan demensia isterinya yang semakin teruk, sehingga bilik mereka terpaksa diasingkan.

Walaupun demensia Isabell semakin kronik, dia tetap mengingati suaminya yang dicintai. Menurut Laurie, mereka perlu sentiasa meminta Isabell untuk fokus dan melihat. Namun, setiap kali Isabell melihat dan tahu itu adalah suaminya, dia akan terus tersenyum.

Semasa usia Preble hampir mencecah 96 tahun, dia memberitahu anaknya yang dia mahu berkongsi katil untuk tidur sejenak bersama Isabell. Jadi, para pekerja membuat persiapan dan menguruskan agar permintaan Preble dipenuhi.

Apabila pekerja menolak kerusi roda Isabell masuk ke dalam bilik, Isabell menyanyikan lagu Selamat Hari Jadi kepada Preble. Pasangan itu kemudian berbaring di samping satu sama lain selama tiga jam tanpa mengucapkan walau sepatah kata. Mereka hanya berpegangan tangan dengan erat sehingga tertidur. Preble berasa sangat gembira kerana itu merupakan hadiah hari lahir paling bermakna daripada Isabell.

Beberapa hari selepas itu, Laurie dimaklumkan yang dia perlu mengucapkan selamat tinggal kepada ibunya. Laurie turut membawa ayahnya berjumpa ibu untuk memberikan kata-kata terakhir mereka.

Preble hanya memegang tangan Isabell. Laurie bertanya pada ayahnya sama ada dia mahu ditinggalkan di situ selepas berdoa, namun dia menggelengkan kepala. Laurie memberitahu ayahnya, jika dia tidak mahu menghabiskan masa di situ, dia perlu melepaskan tangan ibu. Preble menitiskan air mata dan dibawa pergi.

Isabell menghembuskan nafas tidak lama selepas itu. 14 jam kemudian, Preble turut sama menutup mata buat selama-lamanya.

Pasangan yang sangat sweet ini dilahirkan dengan beza hanya 14 hari pada tahun yang sama dan meninggal 14 jam perbezaan pada hari yang sama.

Preble dan Isabel bersama-sama mengharungi 70 tahun usia perkahwinan dengan penuh komitmen. Tidak kira apabila hidup menjadi sukar ataupun menemui apa-apa halangan dan onak duri, mereka tetap tempuhi bersama sehingga ke akhir hayat.


14 Jenama Terkenal Dunia Yang Telah atau Hampir Muflis

Kualiti jenama dan kualiti perniagaan adalah dua perkara yang berbeza. Banyak jenama terkenal dunia yang menjadi kesayangan ramai terpaksa menamatkan riwayatnya kerana diisyhtiharkan muflis. Namun, ia tidak semestinya suatu pengakhiran.

Misalnya, Converse yang memfailkan kebankrapan pada tahun 2001 dan dibeli oleh Nike telah bertukar menjadi jenama yang berkembang maju sekarang ini. Berikut adalah 14 jenama paling dekat dengan rakyat Malaysia yang terpaksa atau hampir mengalami nasib yang sama.

Sebelum iPhone menembusi pasaran telefon pintar, Blackberry atau nama samarannya "crackberry" sememangnya amat popular. Ditambah pula dengan kemunculan beberapa pesaing lain, Blackberry gagal untuk memenuhi permintaan pengguna teknologi zaman kini. Malah, syarikat milik negara Kanada itu kerugian sebanyak $4.4 bilion pada suku ketiga tahun 2013. Sebuah kempen penjenamaan semula dibuat untuk menjadikan Blackberry sebagai peranti yang sinonim dengan keperluan kerja. Namun, ia sekali lagi tewas di tangan Apple.

Sebagai salah satu rantaian kedai mainan terbesar di Amerika Utara, Toys R' Us pernah menjadi tempat kunjungan ramai untuk membeli-belah sewaktu musim cuti. Tetapi sejak tahun 2011, Toys R' Us telah melihat penurunan besar dari segi keuntungan. Toys R’ Us ketika itu mempunyai masa 2 tahun untuk kembali stabil sebelum perlu menjelaskan hutang mereka. Setakat ini, rancangan untuk menjadikan Toys R’ Us terus bertahan adalah dengan mengemaskini aplikasi mudah alih dan menambahbaik francais mereka.

Buat peminat FarmVille di luar sana,  Zynga selaku pencipta permainan rangkaian sosial itu mungkin tidak akan wujud selepas ini. Sejak menerima sambutan hangat pada tahun 2007, Zynga telah mengalami kesukaran untuk kekal relevan dengan peminat Facebook. Ia ditewaskan secara perlahan-lahan oleh permainan rangkaian sosial lain seperti Candy Crush. Jenama itu juga telah mengalami kerugian sejak mengambilalih OMGPOP, sebuah syarikat permainan yang menghasilkan permainan video Draw Something. Hanya sebulan selepas syarikat itu dibeli, jumlah peminat Draw Something telah jatuh dari 15 juta ke 10 juta orang.

Pasaran kamera digital jatuh merudum dek perkembangan teknologi telefon pintar. Hanya beberapa jenama seperti Canon, Sony, dan Nikon yang masih mampu mengaut keuntungan. Majoritinya digunakan bagi tujuan fotografi profesional. Olympus gagal untuk bertahan menjadi syarikat yang menguntungkan tatkala pasaran didominasi oleh iPhone. Hasil jualan Olympus di seluruh dunia telah jatuh berjuta-juta dan tidak berkembang. Bagi mendapatkan semula tempat di pasaran, Olympus merancang untuk memfokuskan kepada jualan kamera SLR mewah dan mengurangkan jualan kamera kompak.

Sejak ditubuhkan pada tahun 1919, Tesco telah menyaksikan pertumbuhan jualan yang berterusan. Pada tahun 2000-an, Tesco berkembang menjadi sebuah pasaraya paling terkemuka di United Kingdom, baik bagi kedai fizikal mahupun dalam talian. Namun, harga yang kurang kompetitif menyebabkan Tesco mula kehilangan pelanggan. Ramai di antara mereka mula beralih arah ke kedai diskaun milik Jerman, seperti Aldi dan Lidl di seluruh Britain.

Lebih memburukkan lagi keadaan, Serious Fraud Office telah melakukan siasatan jenayah terhadap akaun Tesco kerana terdapat kemungkinan berlakunya penyelewengan. Tesco difahamkan mungkin telah melebih-lebihkan keuntungan bernilai ratusan juta. Sejak skandal ini didedahkan pada tahun 2014, nilai syarikat itu menurun lebih daripada 50%.

Borders tidak dapat bersaing dengan kemajuan Internet, teknologi menerusi e-pembaca dan muzik digital, serta peruncit dalam talian seperti Amazon. Selepas wujud selama 40 tahun, perniagaan kedai asalnya di Ann Arbor terpaksa gulung tikar pada tahun 2011, dan disytiharkan muflis.

Pada akhir tahun 2011, Borders menutup semua lokasi kedainya. Pesaingnya, Barnes & Noble memperoleh tanda dagangan dan senarai pelanggan setia milik kedai buku gergasi ini. Ini termasuk jutaan nama, e-mel, alamat fizikal, nombor telefon dan maklumat pembelian yang dijual dengan harga $13.9 juta. Hasil carian untuk laman web Borders juga kini diarahkan ke laman web Barnes & Noble.

Polaroid selaku perintis kamera Instamatic kini tidak lebih daripada sebuah pilihan 'filter' pada aplikasi foto telefon pintar anda. Malangnya, syarikat ini tidak cukup pantas untuk mengikuti trend digital. Mereka terpaksa menunggu sehingga tahun 2008 untuk menukar kepada pengeluaran produk digital sahaja. Polaroid telah berjuang dengan mencari pelbagai cara untuk kekal relevan. Pertama, mereka mengambil Lady Gaga sebagai pengarah kreatif untuk satu keluaran khas jenama tersebut. Keduanya pula ialah dengan membuat aplikasi seperti Instagram yang dipanggil Polamatic.

Syarikat milik negara Jerman, Deutsche Post atau dikenali sebagai DHL di Amerika Syarikat (AS) ini tidak mampu melawan pesaing-pesaing utamanya seperti FedEx dan UPS. Pada tahun 2008, DHL akhirnya terpaksa 'tutup kedai' pada sebahagian besar hab operasi udara dan tanah domestiknya di AS. Mereka juga telah membuang lebih daripada 15,000 orang pekerja. Buat masa ini, DHL masih mempunyai operasi perkapalan antarabangsa di beberapa lokasi di seluruh AS.

Toshiba (USA) sedang berhadapan dengan masalah besar di unit Westinghouse miliknya yang membina loji tenaga nuklear. Sistem pembinaan yang dicanang sebagai inovatif untuk 4 buah loji di AS tenggara ini akhirnya mempunyai kos tambahan yang tinggi. Oleh itu, Westinghouse berhutang sebanyak berbilion-bilion kepada syarikat utiliti AS, Southern Co dan SCANA Corporation. Toshiba bertindak menjadi penjamin yang boleh memufliskan keseluruhan syarikat mereka.

Westinghouse mengisytiharkan mereka muflis. Terdapat kemungkinan bantuan daripada kerajaan AS dan Jepun. Saham Toshiba masih mempunyai nilai sekitar $10 bilion pada kadar pertukaran semasa. Tetapi, bon Toshiba didagangkan di bawah par yang meningkatkan lagi peluang untuk berhadapan dengan insolvensi. Harapan untuk melihat konglomerat legenda Jepun itu bertahan bagaikan sudah berkubur.

Laman web khas buat penggemar aktiviti melancong ini memperkenalkan kandungan yang disumbangkan oleh penggunanya sendiri. TripAdvisor semakin merasakan tekanan dari para pesaingnya. Sehingga kini, harga saham TripAdvisor jatuh lebih 42%. Manakala, pesaingnya telah menunjukkan peningkatan dalam tempoh yang sama. Harga saham Travelzoo memperoleh 41% dan Priceline Group mendapat lebih 19%.

Cabaran yang dihadapi adalah untuk mendapatkan pengguna membuat transaksi tanpa meninggalkan laman web itu. Menurut Forbes, pendapatan TripAdvisor bagi setiap pembeli merupakan ukuran penting bagi pertumbuhan syarikat itu. Jumlah $0.45 yang ada pastinya tidak mencukupi dan menurun sebanyak 12% saban tahun.

Produk kecantikan gergasi ini pernah terkenal dan menjadi pilihan ramai suatu ketika dahulu. Kini, Avon semakin hilang taring. Penggunaan "wanita Avon" atau usahawan yang menjual produk Avon dari rumah ke rumah, ternyata bukan lagi suatu strategi jualan yang berdaya maju. Majoriti wanita zaman moden tidak lagi berada di rumah sepanjang hari. Kemunculan e-dagang dan pengguna yang semakin selektif membuatkan trend peruncit tradisional semakin luput ditelan zaman.

Di samping itu, persaingan dari peruncit lain menendang keluar Avon dari pasaran. Antaranya seperti Wal-Mart Stores dan Ulta Salon, Cosmetics & Fragrance yang membolehkan pengguna membeli produk mereka yang berkualiti tinggi tanpa penggunaan orang tengah. Peruncit dalam talian seperti Amazon.com turut memberi ancaman kepada Avon. Menurut sebuah kaji selidik oleh EMarketer pada tahun 2015, 73% pengguna bersetuju bahawa Amazon ialah pilihan nombor satu mereka bagi produk kecantikan.

Groupon memegang rekod terpantas untuk mencapai nilai permulaan 1 bilion dolar, iaitu kurang daripada setahun setengah selepas pelancarannya. Akan tetapi, Groupon telah melalui pasang surut sejak tahun 2010. Hari ini, dengan perniagaan perjanjian kumpulan yang tidak berubah, syarikat itu diramal bakal menjadi antara perniagaan bernilai bilion dolar yang mempunyai jangka hayat paling pendek dalam sejarah.

Diasaskan pada tahun 1969, jenama pakaian bagi sukan papan luncur ini menjadi semakin terkenal sepanjang tahun 1970-an dan 1980-an. Quiksilver akhirnya diperkenalkan kepada pelanggan pada tahun 1986. Malangnya, sedekad yang lalu menyaksikan jenama ini mengalami penurunan jualan secara konsisten selepas tahun kegemilangan mereka iaitu 1990-an. Menurut data yang dikumpulkan oleh Bloomberg, Quiksilver berhutang sebanyak $1.99 bilion iaitu kira-kira 11.1 kali pendapatannya. Jumlah tersebut belum mengambilkira faedah, cukai, penyusutan dan penyesuaian lain.

Suatu ketika dahulu, Radio Shack pernah mempunyai sebuah kedai di setiap bandar utama di seluruh AS. Aliran hasil pendapatannya juga berterusan. Namun sejak kebangkitan peruncit elektronik dalam talian, Radio Shack telah masuk ke dalam jurang kebankrapan dan mungkin bakal tidak wujud lagi di masa hadapan. Syarikat itu melaporkan kerugian bersih sebanyak $119.4 juta pada suku kedua tahun 2014.

Untuk mengimbangi kerugian itu, Radio Shack merancang untuk menutup lebih 1,000 buah kedai mereka. Tetapi, cadangan itu ditolak oleh pemberi pinjaman mereka. Perbelanjaan yang tinggi untuk membeli pajakan dibimbangi merupakan suatu keputusan yang tidak menjamin kestabilan Radio Shack. Hanya sejumlah 200 buah kedai yang dibenarkan untuk ditutup. Radio Shack terpaksa mencari aliran tunai daripada pemberi pinjaman tambahan. Jika tidak, kebankrapan atau pembubaran mungkin satu-satunya alternatif yang ada.


Mengapa 'Mad Max Fury Road' Merupakan Salah Satu Filem Aksi Paling Penting Abad Ini

Aku cukup teruja dengan filem Mad Max - Fury Road.

Filem ini bagi aku satu filem yang mampu aku tonton beberapa kali. Harus aku akui dahulu, sudah beberapa kali aku habiskan tontonan filem ini dan sehingga kini, aku belum pernah jemu. Ada sesuatu yang cukup berlainan di antara filem ini dengan filem-filem aksi lain.

Filem aksi zaman moden selalunya digarap terlalu menjaja aksi koreografi yang divisualkan sebagai 'slick' atau lancar. Siri filem Fast and Furious misalnya memerlukan pelakon dengan kereta melakonkan aksi tak masuk akal. Filem-filem arahan Zack Snyder seperti 'Sucker Punch' atau '300' menggambarkan aksi yang dibingkaikan menggunakan teknik gerak perlahan dan cantik sinematografinya. Filem John Wick memaparkan aksi tembak menembak yang kasar tetapi 'tariannya' masih ada pada lakonan serta aksi yang dipertontonkan.

Tak perlulah aku sebut tentang filem superhero - kerana jelas benar Marvel dan DC ada acuan filem yang dikitar semula setiap kali dengan visualnya saja berbeza. Semua itu 'slick.' Berkilat. Cantik. Koreografinya tersusun. Kita tengok dengan rasa teruja tapi dalam kepala kita tak dapat kita gambarkan risikonya.

Jangan teruskan membaca kalau anda masih lagi berminat untuk menonton Mad Max Fury Road buat kali pertama kerana jalan ceritanya akan dibuka secara terang-terangan.

Letupan filem 'The Matrix' era hujung sebelum milennium membuatkan banyak pengarah filem mengambil pendekatan serupa dalam mempersembahkan filem aksi. Kita boleh nampak elemen serupa dalam filem aksi Christian Bale "Equlibrium", siri filem aksi ringan tunjangan Mila Jovovich 'Resident Evil' mahupun filem adaptasi anime Jepun 'Ghost in the Shell' lakonan Scarlett Johannsen. Bukannya bosan - tetapi semuanya sudah boleh diagak bagaimana. Kejutan pula ada dalam bentuk 'plot twist' yang membuatkan kita terkedu sebentar, tetapi tidak lama.

Terlalu banyak filem aksi dipaparkan dalam keadaan waktu malam di mana semua elemen kelihatan lembap, licin dan berkilat. Bosan sebenarnya pada satu era apabila filem aksi 'moden' memenuhi pawagam dengan watak heroin wanita 'stylish' dipaparkan ketika Resident Evil, Underworld dan Ultraviolet memenuhi pawagam. Watak-watak itu tidak menarik pada aku kerana pada aku, mereka terlalu bergaya.

Keberanian filem "Mad Max - Fury Road" adalah kebanyakan aksi dipaparkan pada waktu suria terang, dengan aksi waktu malam dikhaskan kepada adegan yang lebih tenang, berbanding kekecohan sebenar yang lebih kerap berlaku pada waktu terang benderang. Dengan meletakkan majoriti filem ini pada waktu siang, 'Fury Road' menjadi satu filem yang lebih mudah diikut aksinya kerana semuanya jelas berlaku.

Bagiku, 'Fury Road' menjadi kerana filemnya kering. Mentah. Kita seolah boleh rasa pasir gurun memasuki tekak ketika menontonnya. Itulah beza filem ini dengan filem-filem aksi lain. Filem ini pada aku mentah dan kering bukan kerana lokasinya sahaja, tetapi kerana itu yang cuba dipertontonkan pada kita. Orang putih kata 'visceral' tetapi 'visceral' nya bukannya sekadar visual darah atau ganas. Lain sekali bentuk 'visceral' nya.

Bagi mereka yang mengharapkan berlakunya sinambungan kisah legenda Max Rockatansky dari trilogi terdahulu lakonan Mel Gibson - impian kita hancur lebur pada awal filem lagi. Adegan pertama filem itu saja cukup berani memaparkan kereta Max yang menjadi teman setianya yang dinamakan 'Interceptor' diletupkan tanpa mempedulikan pandangan dan persepsi penonton. Itu petanda pertama filem yang bakal kita tonton akan menyajikan sesuatu yang berlainan dari biasa.

Aku cukup suka dengan keberanian George Miller menyembunyikan wajah Tom Hardy dengan topeng sepanjang beberapa puluh minit pertama filem ini. Lagipun, Tom Hardy memang cukup terkenal sebagai pelakon yang mampu berlakon dengan baik walaupun wajahnya ditutup. Banyak filem rosak apabila wajah pelakon tidak ditutup kerana kekuatan star power pelakon tersebut. Tidak bagi 'Fury Road'; tidak juga bagi Tom Hardy yang memang kerap berlakon dengan wajah tertutup.

Kebanyakan aksi dilakukan secara praktikal dan bukan dengan janaan komputer. Hasil daripada kerja secara tradisional ini jelas tampak kesannya bila kita dapat merasai risiko yang dihadapi pelakon-pelakon ketika melakukan aksi bahaya. Realisme yang ingin ditonjolkan pula, memerlukan watak dilakonkan oleh mereka yang mempunyai kebolehan dalam melakukan aktiviti lasak dan mencabar. Ini antara kejayaan paling besar filem ini.

Ramai orang memuji rekaan kenderaan dalam filem ini. Secara peribadi, aku kurang berminat sangat dengan rekaan kenderaannya walaupun aku akui kenderaan yang dipaparkan dalam filem ini mempunyai rekaan yang cukup unik dan segar. Mungkin kerana dalam hidup aku sendiri, kereta hanyalah satu mesin yang mampu membawa aku dari lokasi A ke lokasi B.

Begitupun, aku cukup suka watak-watak yang diolah dalam filem ini terutamanya watak Immortan Joe yang diangkat sebagai Dewa/Tuhan kepada masyarakat The Citadel serta watak-watak War Boys yang mengidolakan Immortan Joe. Kali pertama aku lihat detik-detik terakhir seorang War Boys sanggup mati mengejar Valhalla imaginasi mereka, lalu menyedut serta menyembur semburan cat berwarna perak pada muka,menjerit-jerit mahukan perhatian Immortan Joe - aku terbayangkan mampukah manusia dijadikan obses sebegitu rupa jika perlu.

Persoalan bagaimana minda seseorang mampu keluar daripada konteks kewarasan tidak mengejutkan benar-benar berlaku - namun aku cukup berminat hendak mengetahui apa akan berlaku pada seseorang individu yang lahir-lahirnya terus dididik dengan perkara-perkara sesat. Seperti apa yang berlaku pada pemuda-pemuda War Boys yang sanggup mati demi seorang lelaki bernama Immortan Joe yang dianggap Tuhan mereka.

Watak Nux lakonan Nicholas Hoult mempunyai jalan cerita tersendiri yang menarik - bagaimana seseorang War Boys yang obses dengan Tuhannya mengenal kasih sayang daripada seorang wanita sehinggakan pada penghujung nyawanya - dia sanggup melupakan Tuhannya, agamanya, kaumnya dan segala kepercayaannya selama ini untuk memastikan Max serta rombongannya terselamat.

Dari perspektif penonton, kita dapat melihat watak Nux sebagai watak protagonis tambahan yang pada penghujungnya kembali ke jalan yang benar namun aku tak dapat lari daripada memikirkan apa yang akan difikirkan oleh seseorang yang tahu hidupnya selama ini sia-sia, pada detik terakhir nyawanya.

Sesuatu yang aku tak jangkakan ketika menonton filem 'Fury Road' ini sebenarnya adalah helah George Miller, yang menggunakan nama filem 'Mad Max' tetapi hanya menjadikan Max sebagai watak pembantu. Entah berapa patah perkataan yang diucap oleh Max dalam filem ini. Semua peminat filem ini pasti mengakui watak sebenar dan kekuatan filem ini datangnya daripada watak Imperator Furiosa, lakonan Charlize Theron, yang banyak kali menyelamatkan Max daripada kecelakaan.

Filem ini seperti memaksa kita menyaksikan sendiri jalan cerita kebangkitan Furiosa, daripada salah seorang bekas isteri Immortan Joe, yang kemudian diangkat menjadi jeneral The Citadel dan akhirnya diangkat menjadi ketua baru kepada komuniti The Citadel, dengan Max hanya bertindak sebagai 'pemandu pelancong' kepada kita.

Filem Hollywood kebelakangan ini agak gemar mengangkat wanita sebagai teraju utama sesebuah filem, tetapi Mad Max berjaya keluar daripada kepompong 'damsel in distress' yang kerap kali dijual pada penonton sehingga kita loya melihatnya. Jika hendakl dibandingkan watak Furiosa ini dengan watak-watak lain, wataknya lebih sesuai dibandingkan dengan watak-watak wanita dalam filem tahun 80-an dan 90-an seperti Ellen Ripley atau Sarah Connor, yang tidak bergantung dengan seksualiti untuk jadi popular.

Aku akui Charlize Theron memang cantik tapi sepanjang filem ini berjalan, sikit pun aku tak anggap ada daya tarikan seksual daripada watak Furiosa kepada Max mahupun aku yang menonton. Dia tidak memerlukan lurah dada atau punggung untuk mencari jalan keluar seperti apa yang kerap dilakukan dalam filem-filem barat lain. Tak segan aku nak katakan Imperator Furiosa adalah 'Mad Max' sebenar yang lebih gila daripada Mad Max sendiri dalam filem ini, berikutan rancangannya membawa lari kelima-lima isteri Immortan Joe menggunakan War Rigs kepunyaannya.

Tidak aku dapat pastikan adakah mesej-mesej feminisme yang diselitkan ke dalam filem ini sebenarnya berkait dengan keperluan wanita membebaskan diri daripada kongkongan lelaki atau agama, mungkin juga Tuhan - kerana Immortan Joe dianggap Tuhan oleh mereka. Aku lebih gemar memilih mesej yang cuba disampaikan berkait dengan isu penderaan wanita yang dilakukan oleh lelaki-lelaki yang tidak punya rasa simpati pada pasangan mereka.

Daripada satu adegan ke satu adegan, 'Fury Road' bergerak pantas dan hanya memberikan kita beberapa ketika untuk berehat sebentar sebelum kejar-mengejar kembali berlangsung. Para pengkritik filem ini memandang negatif filem ini sebenarnya hanyalah satu adegan kejar mengejar yang berlangsung selama beberapa hari, tetapi pada aku, di situlah kekuatan filem ini terletak.

Kebanyakan filem terpaksa menghabiskan masa dalam filem selama beberapa hari, tahun atau kurun bagi menyampaikan jalan ceritanya, namun bagi 'Fury Road' - kisahnya dipastikan kompak bagi memastikan penonton sedar dalam 2 jam durasi filem ini, terlalu banyak perkara yang mengubah dunia mereka telah berlaku, dalam masa yang terlalu singkat.

Lega aku apabila pembikin filem 'Fury Road' berjaya mengelakkan cliche lelaki dan wanita pasti jatuh cinta pada akhir filem, kerana cliche itu sudah terlalu biasa kita lihat. Hubungan di antara Max dan Furiosa berlaku secara semula jadi atas dasar kepercayaan yang terbina perlahan-lahan, dengan Furiosa menjadi pemandu kepada Max pada awalnya - sebelum Max menjadi penyelamat Furiosa pada penghujung filem. Itupun dengan cara yang kurang maskulin.

Tidak ada babak ciuman terakhir, tidak ada kata-kata manis mengimbau memori yang diucap mereka berdua. Furiosa naik menggantikan tempat Immortan Joe dan Max memberikan penghormatan terakhir pada tuan punya baru The Citadel, lalu menghilangkan diri di kalangan orang ramai. Kebanyakan filem mahukan penonton ternanti-nanti sambungannya atau buat orang tertanya-tanya, tetapi pada aku 'Fury Road' berjaya membuatkan aku puas menonton filem. Cukup!

Mesej filem ini juga cukup jelas pada akhirnya - sesiapa saja boleh meneruskan hidup sebagai seorang yang sentiasa meletakkan dirinya sebagai seorang mangsa seumur hidup. Furiosa pada awalnya juga menjadikan dirinya mangsa, hanya berniat menyelamatkan diri sendiri serta isteri-isteri Immortan Joe.Namun pada penamat cerita, Furiosa berpatah balik ke Citadel bukan lagi sebagai hamba tetapi sebagai seorang raja, selepas tersedar harapannya patut diusahakan dengan kudrat tangan, bukan dengan berlari dan hanya memasang impian.

Sama ada akan ada atau tidak sambungannya, aku tak kisah. Aku puas. Perjalanan Max dan Furiosa dari tertangkapnya Max hingga naiknya Furiosa menjadi raja baru The Citadel berakhir dalam satu filem, tertutup kemas dan rapi. Tidak perlu gimik pada hujung cerita, tidak perlu petunjuk diberi untuk filem akan datang atau babak selepas kredit yang kini jadi kemestian filem adiwira.

Itu, adalah kejayaan paling besar filem ini. Jarang aku dapat rasa sebegitu selepas menonton sesebuah filem.


Gambar tandas milik keluarga lain ini akan buat anda tahu erti bersyukur

Jika anda membuat carian imej "tandas" ataupun "toilet" di Google, anda hanya akan nampak pelbagai jenis tandas seramik yang putih berseri. Kebanyakan gambar itu adalah tandas tipikal di negara berpendapatan tinggi.

Tapi anda perlu faham yang tidak semua tandas di dunia kelihatan seperti itu.

Jika anda ingin mengetahui rupa tandas dari seluruh dunia, cuba berkunjung ke Dollar Street. Ia merupakan sebuah projek yang mengkatalogkan pelbagai objek harian seperti sabun, dapur, alat permainan dan tandas, bertujuan memaparkan pelbagai peringkat kehidupan dengan jumlah pendapatan berbeza dari seluruh dunia.

Projek Dollar Street itu dimulakan oleh Anna Rosling Ronnlund, pengasas Gapminder, sebuah pertubuhan yang kerap menggunakan infografik untuk bercerita tentang dunia. Pada tahun 2016, Anna menggunakan khidmat ramai jurugambar untuk mengambil foto objek dan kisah kehidupan dari lebih 264 buah rumah di 50 buah negara.

Kami pilih gambar-gambar tandas ini dari Dollar Street untuk tatapan anda. Jika kita sering merungut, mungkin kita boleh mula belajar bersyukur dengan rezeki dan nikmat yang Allah Taala kurniakan kepada kita.

Tandas yang perlu dipam secara 'manual' menggunakan air ini terletak di dalam rumah sebuah keluarga dari Tunisia. Di rumah itu, Mabrouk yang berpendapatan $209 (RM852) tinggal bersama isterinya, Jamila dan 4 orang anak mereka di dalam rumah dengan 2 bilik itu.

Tandas ini hanyalah sebuah lubang yang dikorek di atas tanah. Ia milik sebuah keluarga yang berasal dari pedalaman Malawi. Revben dan Havenes Banda berkongsi tandas ini bersama 5 orang anak dan 5 orang cucu mereka. Pendapatan isi rumah mereka pula hanyalah $50 (RM204).

Ini juga merupakan satu lagi tandas yang tidak mempunyai sistem pembetungan yang sepatutnya. Tandas ini dimiliki Sabatrirani Bishash, seorang peniaga dari Kahana, Bangladesh. Dia tinggal bersama 3 orang anak dan mempunyai pendapatan sebanyak $125 (RM510) setiap bulan.

Tandas yang berada dalam kediaman keluarga Tamang di Kathmandu, Nepal ini dikongsi oleh pasangan Shyam yang bekerja sebagai buruh kasar, isterinya Minu, seorang petani dan anak-anak mereka seramai 5 orang. Pendapatan keluarga ini hanyalah $121 (RM493) setiap bulan.

Tandas ini milik keluarga Singh dari Gurgaon, India. Sham dan isterinya, Renuka yang memperolehi pendapatan bulanan sebanyak $369 (RM1,505) tinggal di sebuah rumah bersama 3 orang anak mereka. Keluarga ini hanya mempunyai sumber air dari bilik air ini untuk mencuci tangan dan kerja-kerja membersih.

Ini mungkin tandas paling menyedihkan yang dimiliki oleh keluarga Butoyi dari Burundi. Ibu tunggal bernama Imelda berusia 41 tahun berkongsi tandas ini bersama 4 orang anaknya di sebuah rumah dengan 2 bilik tidur. Imelda bekerja sebagai seorang buruh petani dan berpendapatan hanya $27 (RM110) sebulan.

Kita yang berada di Malaysia negara aman dan makmur ini? Tandas cantik-cantik pun kita sanggup rosakkan. Ada sistem kumbahan yang baik dan teratur pun masih ramai yang malas mahu menarik pam.


Banduan Ini Kongsi Kisah Hidup Di Penjara Yang Boleh Mengubah Persepsi Masyarakat

Aku bangun setiap hari pada jam 4.55 pagi. Kenapa? Ini kerana pada aku, kebebasan untuk memilih sendiri jam berapa aku bangun merupakan satu perkara yang penting padaku. Bagaimanapun, bukan setiap hari aku berjaya bangun pada waktu tersebut, kerana ada banyak rutin yang boleh berubah di sini. Walaupun begitu, aku cuba bangun seawal boleh sebelum pintu kurungan kami dibuka setiap hari pada jam 5.15 pagi.

Aku tak mahu terus terkurung dalam bilik yang mengurung aku selama beberapa jam.

Kebiasaannya, aku memilih untuk makan bijirin oat dengan mentega kacang, melainkan pada hari Ahad di mana hidangannya telur, kentang dan roti bakar. Sebagai seorang yang bekerjaya dalam penjara, aku berkemampuan untuk membeli bijirin oat dan mentega kacang.

Kerja setiap hari bermula pada jam 6 pagi. Aku bernasib baik dapat bekerja di sini dalam kerja yang kami gelarkan 'kerja waktu industri.' Kerjaku berjalan 8 jam sehari, 5 hari seminggu. Tugasku berkisar di bahagian perkhidmatan cucian industri di sini.

Kami memproses kain cadar dan selimut dari hospital, kolej dan institusi berdekatan. Aku terlibat untuk memastikan operasi cucian berjalan lancar, bertanggungjawab memeriksa mesin, menyelenggara dan memastikan proses pembaikian berkala dilakukan.

Secara purata banduan yang bekerja mendapat USD45 sebulan berbanding aku yang bergaji USD145 sebulan. Dengan pendapatan itu, aku dapat kerap menghubungi keluarga melalui telefon yang disediakan, dengan caj 16 sen setiap minit serta mampu membeli barangan yang lebih baik untuk aku gunakan seperti makanan.

Selain itu, pendapatan itulah yang aku gunakan bagi membayar yuran mahkamah serta pampasan ke atas perbuatan jenayah aku yang mengakibatkan aku ke penjara. Sudah lebih 17 tahun aku membayar hutang berjumlah USD15 ribu ini dan harapan aku, bila aku bebas - aku tidak menanggung hutang lagi.

Waktu tengahari kami habiskan dengan makan tengahari. Menu makanan hanya akan ditukarkan setiap 3 bulan sekali dan bagi aku yang sudah 17 tahun di dalam, itu sesuatu yang aku dah tak sanggup hadam.

Jam 1 hingga 2 tengahari, aku diberikan masa lapang yang aku kerap penuhi dengan berjalan di sekeliling trek dan mungkin juga membaca, belajar atau apa saja aktiviti yang memberikan aku manfaat. Kerja diteruskan semula sehingga jam 5 petang. Selepas itu kami diberikan makan malam dan masa untuk berehat.

Sebelum kami dimestikan kembali ke bilik pada jam 8.30 malam, aku cuba menulis surat, membaca atau menelefon keluarga dan rakan-rakan. Ada kalanya, kami dapat melibatkan diri dalam majlis di dalam penjara seperti majlis keraian atau kutipan derma. Jika aku bernasib baik, kami dapat menyertai program kesedaran juvana bagi mendidik masyarakat luar tentang kehidupan dalam penjara.

Bagaimanapun, bagi majoriti anduan yang tidak terlibat, mereka lebih banyak menghabiskan masa dengan menonton televisyen atau paling tidak, hanya merenung dinding sehinggalah masa yang diberikan habis.

Apabila disoal kepada aku bagaimana kehidupan dalam penjara, aku hanya boleh katakan kehidupan di sini sunyi. Setiap saat dalam hidup kita dirancang oleh pihak lain untuk kita. Bagaimanapun, kesunyian yang ada membolehkan kita banyak mengenali diri sendiri.

Kehidupan penjara yang ditonjolkan dalam media cukup berbeza dengan apa yang kami lalui, kerana dalam media, apa yang dinampakkan hanyalah perkara-perkara besar yang berlaku. Kita tidak boleh nampak kesunyian yang timbul hasil daripada hidup di sini setiap hari. Rasa pengasingan itu gagal ditonjolkan dalam media. Hasil daripada pengasingan itulah yang memberi kesedaran tentang kesalahan yang kita lakukan, bukan sahaja memberi kesan pada mangsa, malahan pada keluarga kita, komuniti dan masyarakat.

Kami, banduan juga manusia biasa yang pernah melakukan kesilapan terhadap masyarakat dan kami dihukum. Aku secara peribadi sedar apa yang telah aku lakukan. Tanpa peluang untuk menyertai semula masyarakat, kami hanya akan terus terjerumus dengan kesalahan kami.

Dalam sebuah pertemuan dengan pelajar-pelajar kolej yang dibenarkan melawat penjara kami, aku ditanyakan satu soalan;

Aku termangu sejenak mendengar soalan dia. Setelah berfikir, aku menjawab masyarakat perlu memberikan individu seperti kami peluang. Ini kerana tanpa peluang kedua diberikan kepada kami, kami yang telah melalui proses pemulihan dan menaik taraf diri dengan kemahiran serta kemahuan untuk memajukan diri - hanya akan kembali kepada tabiat asal kami apabila kami rasa diri ini tidak diperlukan masyarakat. Kami hanya boleh berubah jika kami rasa masyarakat memerlukan kami. Jika tidak, sukar untuk kami berubah menjadi seorang yang mampu menyumbangkan sesuatu kepada anda semua.

Terjemahan dan olahan semula artikel A Day in the Life of a Prisoner


10 Haiwan termahal di dunia

Haiwan merupakan teman rapat bagi manusia. Terdapat pelbagai jenis haiwan peliharaan yang menjadi penggemar para pencinta haiwan. Malah, mereka sanggup menghabiskan ratusan malah ribuan ringgit semata-maata untuk menjaga dan menyediakan keselesaan yang cukup untuk haiwan peliharaan mereka. Namun, tahukah anda bahawa terdapat haiwan-haiwan yang unik yang menjadi kegemaran para pencinta haiwan? sudah tentu harga haiwan yang unik ini sangat mahal dan jarang dijumpai.

Anjing ini merupakan spesis anjing yang unik kerana ia merupakan sejenis baka anjing yang tidak berbulu. Anjing ini merupakan spesis anjing yang kecil dan memiliki purata berat sebanyak 4.5 sehingga 5.9 kilogram. Anjing ini hanya memiliki bulu pada bahagian muka dan kaki mereka sahaja. Seekor anjing dari spesis ini yang bernama Sam merupakan anjing dari kumpulan ini yang paling terkenal di dunia kerana ia telah memenangi anugerah anjing paling hodoh di dunia pada tahun 2003 sehingga 2005.

Toucan merupakan burung yang meiliki paruh yang besar serta menarik. Mereka memiliki badan yang kecil kaki yang pendek dan kuat. Majoriti toucan tidak menunjukkan daya tarikan seksual dalam warna mereka. Bulu mereka biasanya hitam, dengan tompok putih, kuning, dan merah. Disebabkan rupa burung ini yang sangat unik berbanding haiwan-haiwan yang lain, mereka merupakan burung yang paling dikenali di seluruh dunia.

De Brazza's Monkey merupakan nama yang diberikan oleh seorang pengembara berbang sa Perancis kepada haiwan tersebut. De Brazza's Monkey merupakan monyet yang sangat tua dan ia merupakan monyet yang termahal di dunia. Monyet ini merupakan sejenis monyet rawa yang sangat sukar dijumpai kerana mereka memiliki kemahiran untuk bersembunyi yang sangat hebat dan unik.

The Palm Cockatoo juga dikenali sebagai Goliath Cockatoo merupakan burung nuri yang bewarna kelabu kehitaman. Apa yang menarik tentang burung ini adalah, burung ini mempunyai tompokan bewarna merah di bahagian pipi mereka, dan ia akan berubah warna apabila haiwan ini teruja atau terkejut. Haiwan ini jarang dijumpai kerana mereka mempunyai kadar kelahiran yang sangat rendah iaitu mereka hanya bertelur sekali dalam setahun.

Sangat mengejutkan apabila serangga yang kecil ini berada di dalam senarai haiwan termahal di dunia. Hal ini demikian kerana, serangga ini bukanlah kumbang yang biasa kita temui. Stag Beetle mempunyai "rahang" bewarna merah yang menjadikannya kumbang yang unik berbanding kumbang-kumbang yang lain. Purata saiz mereka adalah sebesar 5cm, namun ada sesetengah spesis ini mampu membesar sehingga 12cm.

Singa ini bukanlah seperti spesis singa yang lain. White Lion Cubs merupakan singa yang sangat istimewa kerana bulu dan mata mereka bewarna putih seakan akan mereka diselaputi dengan salji. Haiwan ini memiliki bilangan yang sangat sedikit, dan dipercayai hanya terdapat lebih kurang 300 ekor yang maish hidup pada masa kini.

Tahukah anda bahawa ini merupakan anjing klon pertama di dunia dan ia telah menjadi anjing yang termahal di dunia? Edgar dan Nina merupakan pasangan yang mempunyai anjing yang terkenal di dunia iaitu Lancelot. Namun, pada tahun 2008, anjing tersebut telah mati akibat kanser. Oleh ahl yang demikian, pasangan tersebut telah memutuskan untuk mengklon DNA haiwan tersebut dan telah berjaya melahirkan Sir Lancelot Encore.

Tibet Mastiff merupakan anjing yang mernarik dan paling mahal yang pernah dijual. Anjing ini merupakan baka anjing yang terbesar di dunia. Anjing ini amat jarang ditemui dan ia mempunyai pelbagai jenis warna seperti hitam, kelabu, coklat dan putih. Apa yang menarik tentang anjing ini adalah haiawan ini tidak mempunyai bau yang busuk tetapi ia mempunyai bau yang agak menyenangkan dan ia sesuai dijadikan haiwan peliharaan dan penjaga kawasan rumah anda.

Missy merupakan seekor lembu termahal di dunia. Lembu ini telah menjadi lembu termahal kerana keupayaannya menghasilkan susu 2 kali ganda lebih cepat berbanding lembu-lembu biasa yang lain. Missy telah memenangi kesemua pertandingan mengeluarkan susu yang disertainya. Pada 11 November 2009, Missy telah dijual dengan harga 1.2 juta USD (RM5,100,000).

Green Monkey merupakan sejenis kuda lumba yang terkenal sekitar tahun 2006. Pada Januari tahun 2006, pemilik Green Monkey telah menjual kuda tersebut dengan harga 16 juta USD (RM68juta). Haiwan ini merupakan kuda kegemaran bagi kaki judi yang bertaruh di dalam perlumbaan kuda. Pada 12 Februari 2008, Green Monkey telah berhenti berlumba dan pemiliknya menjaga dan memelihara haiwan tersebut dengan baik.


Pekerjaan pertama jutawan sebelum bergelar orang terkaya di dunia

Mungkin ada yang bekerja separuh masa di restoran makanan segera. Ada yang bantu ibu bapa berniaga. Atau bekerja sebagai juruwang di kedai runcit. Mungkin ada yang menjadi barista di Starbucks. Segelintir yang lain mungkin bekerja sebagai pelatih di pejabat mana-mana organisasi.

Kebiasaannya, kerja pertama seseorang tidaklah begitu gah dan hebat. Bagaimana pula dengan mereka yang tergolong sebagai orang paling kaya di dunia? Apakah pekerjaan pertama mereka sebelum bergelar jutawan?

Sebenarnya, mereka juga manusia biasa seperti anda dan saya. Rata-rata orang kaya di dunia ini mempunyai sejarah pekerjaan pertama yang agak biasa. Bekas Presiden AS Barack Obama misalnya, pernah bertugas sebagai pencedok aiskrim di kedai aiskrim Baskin Robbins di Honolulu.

Tapi apabila berbicara tentang orang kaya yang paling kaya iaitu 100 orang jutawan terkaya di dunia, ada beberapa persamaan menarik dari segi pengalaman bekerja mereka.

Satu laporan yang dikeluarkan oleh sebuah agensi pekerjaan yang berpangkalan di United Kingdom, Aaron Wallis, telah meneliti data dan mengkaji apakah pengalaman awal bekerja sebelum jutawan-jutawan dunia ini berjaya.

Menurut laporan yang mengkaji 100 orang billionaire paling ulung yang mempunyai nilai bersih harta terkumpul sebanyak $2.3 trilion itu, hanya 30 daripadanya memulakan kerjaya dengan mewarisi atau membantu perniagaan keluarga. Manakala 17 lagi jutawan terus mula membuka syarikat dan perniagaan sendiri.

53 jutawan selebihnya adalah seperti orang lain - mengemas kini resume, berusaha mencari dan mendapatkan kerja.

Aaron Wallis kemudian menyenaraikan kesemua pekerjaan pertama bagi 53 orang terkaya ini dan membuat pengelasan. Apa yang menarik, seramai 10 orang (19%) jutawan bekerja sebagai jurujual dan 9 orang (17%) lagi bekerja sebagai pelabur saham.

Selain meneliti sejarah pekerjaan jutawan-jutawan ini, Aaron Wallis juga mengkaji latar belakang pendidikan mereka.

Daripada kesemua 100 jutawan, hanya 25 orang yang tidak pernah melanjutkan pelajaran atau mempunyai sebarang ijazah. Jutawan selebihnya merupakan lepasan universiti.

Dalam 75 jutawan yang menamatkan pengajian, seramai 22 orang menerima ijazah kepujian dalam bidang kejuruteraan diikuti dengan ijazah dalam bidang perniagaan seramai 16 orang.

Menurut Aaron Wallis, walaupun saiz sampel data adalah kecil, mereka masih boleh membuat deduksi berdasarkan trend data.

Keputusan kajian itu mendapati mereka yang berkecimpung dan memulakan kerjaya sebagai jurujual mempunyai kebarangkalian tinggi untuk menjadi seorang jutawan. Ini disebabkan mereka lebih biasa dengan selok-belok perniagaan dari awal dan tahu cara menguruskan sebuah perniagaan.

Contoh paling mudah ialah kisah kejayaan George Soros iaitu manusia ke-29 terkaya di dunia yang memulakan kerjaya sebagai jurujual kembara yang berniaga barang permainan dan menjadi pemborong hadiah sebelum berjaya meraih kekayaan sebagai seorang saudagar dan broker.

Michael Dell juga merupakan satu lagi contoh di mana beliau bekerja sebagai seorang jurujual telemarket bagi sebuah akhbar sebelum menjadi kaya dan dikenali sebagai pengasas Dell.

Seperti yang pernah kami kongsi sebelum ini, trend latar belakang pendidikan juga memainkan peranan kerana ramai jutawan Silicon Valley menamatkan pengajian dalam bidang kejuruteraan seperti Larry Page (Google) dan Jeff Bezos (Amazon).

Jadi, sekiranya anda merupakan seorang graduan kejuruteraan yang bekerja sebagai jurujual atau promoter dan sering diperlekehkan oleh orang lain, janganlah mudah berkecil hati.

Mana tahu suatu hari nanti anda juga boleh tersenarai sebagai 100 orang paling kaya dalam dunia.